Kaukus Parlimen Demokrasi Pelbagai Parti ditubuhkan

KUALA LUMPUR, 20 Julai- Bagi memupuk persaingan parti politik yang lebih sihat dan produktif, Parlimen Malaysia hari ini menubuhkan Kaukus Parlimen Demokrasi Pelbagai Parti.  Perkara itu diumumkan Ahli Parlimen Pengerang, Datuk Seri Azalina Othman Said dalam satu sidang media di Parlimen.Menurut beliau, ia akan dianggotai 12 ahli parlimen daripada pelbagai parti politik. Penubuhan kaukus tersebut juga telah dimaklumkan kepada Yang di-Pertua Dewan Rakyat melalui surat rasmi bertarikh 18 Julai. "Objektif Kaukus ini adalah bagi menggalakkan dialog, penglibatan dan penyertaan rentas parti di Parlimen untuk isu-isu reformasi institusi terutamanya Dewan Rakyat dan untuk memudahkan penyertaan orang awam dalam proses parlimen," katanya.

Beliau berkata demikian pada sidang media ketika mengumumkan penubuhan kaukus tersebut di bangunan Parlimen.

(Ahli Parlimen Pengerang, Datuk Seri Azalina Othman Said)

Selain Azalina, Ahli Parlimen Petaling Jaya, Maria Chin Abdullah turut dilantik sebagai konvener bersama untuk kaukus tersebut.  Antara isu yang diberi tumpuan, termasuklah menggerakkan usaha untuk menyemak Peraturan-Peraturan Mesyuarat Dewan Rakyat bagi menambahbaik operasi parlimen, memperkasa Jawatankuasa-Jawatankuasa Pilihan Parlimen serta mengadakan perbincangan atau pendengaran bersama pihak berkepentingan.


Agong, Permaisuri zahir takziah kepada keluarga Datuk Sieh Kok Chi

(Datuk Sieh Kok Chi meninggal dunia Sabtu lepas pada usia 83 tahun)

KUALA LUMPUR, 20 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga Datuk Sieh Kok Chi yang meninggal dunia, Sabtu lepas.Menerusi catatan di laman Facebook Istana Negara hari ini, Seri Paduka berdua menzahirkan rasa sedih dengan pemergian bekas Setiausaha Agung Majlis Olimpik Malaysia (MOM) itu dan menzahirkan harapan agar seluruh keluarga mendiang sabar dan tabah menghadapi dugaan serta suasana sedih dan pilu ini."Seri Paduka Baginda berdua amat menghargai khidmat bakti, jasa dan sumbangan mendiang kepada pembangunan dan kemajuan sukan negara dan juga menyifatkan pemergian mendiang sebagai satu kehilangan besar kepada MOM dan dunia sukan tanah air."Sesungguhnya semangat dan usaha besar serta pengorbanan mendiang dalam memikul tanggungjawab dan amanah sewajarnya dijadikan inspirasi kepada semua rakyat," menurut catatan itu.

Kok Chi, 83, adalah seorang daripada individu bertanggungjawab membangunkan MOM dengan berkhidmat sekian lama sehingga badan induk itu berdiri teguh hingga hari ini.Penerima Anugerah Tokoh Sukan 2019/2020 itu menawarkan perkhidmatan secara sukarela kepada MOM sejak 1974, dan mendiang pernah berkhidmat dalam pelbagai jawatankuasa dan pasukan petugas badan induk itu sebelum dipilih sebagai Setiausaha Kehormat pada 1992.Mendiang juga menumpukan kerjayanya kepada MOM tanpa apa-apa imbuhan sepanjang berkhidmat sebagai Setiausaha Kehormat dari 1992 hingga 2013 dan Setiausaha Agung (2013-2015) serta Penolong Setiausaha Agung (2015-2018) badan induk sukan itu.-BERNAMA


LZS galak orang ramai bayar zakat secara bulanan

SHAH ALAM, 20 Julai- Lembaga Zakat Selangor (LZS) menggalakkan para pengeluar zakat untuk melakukan pembayaran secara bulanan bagi membantu institusi itu menampung keperluan agihan zakat kepada golongan asnaf.Ketua Divisyen Kutipan LZS, Muhd Fikri Naim Harun berkata buat masa ini sekitar 65,000 keluarga asnaf terdiri daripada golongan fakir, miskin dan mualaf menerima bantuan zakat dari LZS secara bulanan mengikut keperluan masing-masing. "Kebanyakan pengeluar zakat akan mengira pendapatan tahunan mereka setiap hujung tahun dan kita boleh lihat jumlah kutipan zakat pada Disember adalah sangat tinggi berbanding 11 bulan yang lain. Justeru, kita menggalakkan pembayaran zakat secara bulanan dibuat untuk menampung jumlah agihan diperlukan untuk golongan asnaf setiap bulan," katanya.Muhd Fikri berkata pada tahun lepas, LZS mencatatkan peningkatan jumlah kutipan zakat yang ketara kepada RM992.9 juta berbanding RM912.9 juta pada 2020 walaupun negara berdepan dengan masalah pandemik COVID-19 pada tempoh tersebut."Umat Islam kini mula sedar akan tanggungjawab mereka kepada agama dan kita mengucapkan terima kasih kepada pengeluar-pengeluar zakat di Selangor yang kini meningkat kepada 364,778 tahun lepas berbanding 346,415 orang pada 2020," katanya. Namun, beliau berkata pihaknya mendapati 23 peratus daripada keseluruhan pembayar zakat di negeri itu masih membayar dengan jumlah sama selama bertahun-tahun tanpa melakukan pentaksiran semula zakat mereka."Setiap tahun mereka akan membayar jumlah zakat yang sama, secara logiknya pasti ada kenaikan gaji atau pendapatan tahunan dan seharusnya jumlah pembayaran zakat juga ditambah bagi menyempurnakan ibadah zakat itu sendiri," katanya. Justeru, katanya melalui kempen Bulan Taksir Zakat (BTZ) bermula 15 Jun hingga 31 Julai yang dilaksanakan LZS adalah diharapkan masyarakat lebih cakna dan mahir untuk mentaksir jumlah zakat perlu ditunaikan."Kita memilih tempoh antara Jun hingga Julai bagi kempen ini kerana kebanyakan syarikat akan melakukan pelarasan gaji pada suku kedua setiap tahun, jadi amat sesuai untuk umat Islam melakukan taksiran zakat mereka, sebagaimana kita melakukan proses E-filing untuk pembayaran cukai setiap tahun pada Mac dan April," katanya.

Menurutnya pelbagai saluran pembayaran zakat disediakan LZS seperti secara potongan gaji, perbankan internet, cawangan LZS dan yang terbaharu potongan terus secara debit untuk memudahkan umat Islam menunaikan rukun Islam keempat itu. "Seiring dengan kemajuan teknologi, LZS juga menggalakkan pengeluar zakat melakukan pembayaran secara dalam talian, yang kini menjadi pilihan sekitar 25 peratus pembayar zakat di LZS mengikut rekod 2021," katanya. Menerusi kempen BTZ, pengeluar zakat yang memuat turun aplikasi Zakat Selangor dan membuat taksiran zakat seterusnya menunaikan zakat melalui pelbagai saluran pembayaran disediakan, berpeluang menyertai peraduan Jom Taksir Zakat dan memenangi hadiah menarik.Maklumat terkini berkenaan kempen BTZ boleh diperoleh di saluran rasmi LZS jom.zakatselangor.com.my atau Facebook dan Instagram ZakatSelangor.- BERNAMA


22 PATI Myanmar ditahan di kawasan ladang getah

BUKIT KAYU HITAM, 20 Julai- Cubaan 22 pendatang asing tanpa izin (PATI) warga Myanmar menyelinap masuk ke negara ini melalui sempadan Malaysia/Thailand gagal, apabila ditahan petang semalam.  Kesemua PATI ditangkap di kawasan ladang getah Sektor Op Benteng Kawasan Tanggungjawab Briged Keenam Infantri Malaysia, di sini.Markas Divisyen Kedua Infantri Malaysia (2 Divisyen) dalam kenyataan memaklumkan, penahanan dibuat setelah Tim Ronda yang sedang melaksanakan tugas di kawasan pagar sempadan Malaysia-Thailand mengesan pergerakan masuk sekumpulan individu disyaki PATI. "Anggota bertugas seterusnya bertindak menjejaki dan menahan kumpulan tersebut melibatkan seramai 22 orang. "Hasil pemeriksaan mendapati kesemuanya adalah warganegara Myanmar yang tidak memiliki dokumen perjalanan yang sah dan berumur antara 19 hingga 45 tahun terdiri daripada 14 lelaki dan 8 perempuan.  "Turut dirampas lima buah telefon bimbit, sejumlah wang tunai dan 22 beg pakaian dengan anggaran nilai keseluruhan rampasan RM2,600.00," menurut kenyataan itu. Kesemua PATI tersebut kemudian diserahkan kepada Balai Polis Bukit Kayu Hitam.  Tambah kenyataan itu, pasukan beroperasi akan terus memastikan keselamatan di sempadan negara dan tidak akan berkompromi dengan sebarang aktiviti jenayah rentas sempadan.

(Kesemua PATI diserahkan kepada Balai Polis Bukit Kayu Hitam/2 DIVISYEN)


Isu kestabilan rantaian bekalan makanan antara tumpuan Dewan Rakyat hari ini

KUALA LUMPUR, 20 Julai- Persoalan mengenai cabaran yang dihadapi sektor agromakanan dalam memastikan rantaian bekalan makanan negara kekal stabil dan lancar antara topik yang dijangka menjadi tumpuan pada persidangan Dewan Rakyat hari ini.Menurut Aturan Urusan Mesyuarat dalam laman sesawang rasmi Parlimen, soalan itu diajukan Datuk Ahmad Nazlan Idris (BN-Jerantut) kepada Menteri Pertanian dan Industri Makanan semasa sesi Pertanyaan Bagi Jawab Lisan.Charles Anthony Santiago (PH-Klang) pula bertanyakan Menteri Pembangunan Wanita, Keluarga dan Masyarakat sekiranya kementerian itu mempunyai rancangan memperkenalkan cuti haid dan subsidi tuala wanita sebagai sebahagian daripada perlindungan sosial untuk wanita dari keluarga B40.

Tumpuan juga dijangka diberikan kepada soalan Shaharizukirnain Abd Kadir (PAS-Setiu) yang bertanya kepada Menteri Pelancongan, Seni dan Budaya mengenai sejauh mana konsep Pelancongan Islamik diketengahkan dalam memajukan sektor pelancongan di Malaysia.Isu mengenai masalah bank scam yang kerap berlaku melibatkan wang dalam akaun pendeposit bank dipindah tanpa pengetahuan pula disentuh Chong Chieng Jen (PH-Stampin) melalui soalan yang diajukan kepada Menteri Kewangan.Beliau bertanyakan mengenai dasar dan langkah yang akan diambil oleh kerajaan dan Bank Negara Malaysia bagi mengatasi perkara itu, selain langkah untuk memulihkan keyakinan rakyat ke atas keselamatan wang mereka di bank.Turut dijangka menjadi tumpuan adalah sesi pembentangan untuk bacaan kali pertama bagi 10 Rang Undang-Undang, antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tenaga Boleh Baharu (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022.Selesai sesi tersebut, persidangan akan diteruskan dengan menyambung perbahasan Rang Undang-Undang Antigangguan Seksual 2021.Persidangan Dewan Rakyat kali ini berlangsung selama 12 hari hingga 4 Ogos.- BERNAMA


Penunggang motosikal maut diseret kereta di Segamat

SEGAMAT, 20 Julai- Seorang penunggang motosikal maut setelah terlibat dalam satu kemalangan di Kilometer 58, Jalan Jementah - Muar di sini, kira-kira pukul 2.30 petang semalam.Ketua Polis Daerah Segamat Supt Bahrin Mohd Noh berkata kejadian itu membabitkan sebuah motosikal jenis Yamaha LC135 dengan sebuah kereta Perodua Myvi dan gambar mangsa turut tular di media sosial.Katanya, kemalangan itu berlaku ketika sebuah motosikal keluar secara tiba-tiba dari bahu jalan dan memasuki laluan kereta yang dari arah Jementah menuju ke Segamat.“Disebabkan jarak yang terlalu dekat penunggang motosikal gagal mengawal kenderaannya dan melanggar bahagian tepi belakang kiri kereta yang kemudiannya terjatuh dan mangsa diseret oleh kereta terbabit.“Penunggang motosikal berkenaan disahkan meninggal dunia di tempat kejadian oleh pegawai perubatan Klinik Kesihatan Jementah dan kes disiasat mengikut Seksyen 41(1), Akta Pengangkutan Jalan 1987,” katanya dalam kenyataan semalam.Sementara itu, dalam kenyataan berasingan, Komander Operasi Balai Bomba dan Penyelamat (BBP) Segamat Pegawai Bomba Kanan II Fuad Mohamad berkata sembilan anggota bersama jentera telah dikejarkan ke lokasi sebaik pihaknya menerima panggilan kecemasan mengenai kejadian itu.

(Polis berkata mangsa dipercayai gagal kawal motosikalnya sehingga melanggar bahagian tepi belakang kiri kereta sebelum terjatuh dan tersepit di bahagian tayar belakang kereta serta diseret sehingga maut/Foto media sosial)

Katanya Pasukan Keluaran Operasi (PKO) bertindak menggunakan peralatan khas untuk mengeluarkan lelaki berusia 47 tahun itu yang tersepit di bahagian tayar belakang kereta. Fuad berkata pemandu kereta Myvi itu iaitu seorang lelaki warga emas berusia 83 tahun didapati tidak mengalami sebarang kecederaan dan operasi berkenaan ditamatkan pada pukul 2.57 petang. -BERNAMA


Malaysia-Indonesia setuju secara prinsip integrasikan SMO, OCS - KP Imigresen

KUALA LUMPUR, 20 Julai- Malaysia dan Indonesia secara prinsipnya telah bersetuju untuk mengintegrasikan System Maid Online (SMO) dan One Channel System (OCS) yang menjadi pertikaian sehingga Indonesia membekukan penghantaran tenaga kerjanya ke negara ini.Ketua Pengarah Imigresen Datuk Seri Khairul Dzaimee Daud berkata keputusan berkenaan dicapai dalam pertemuannya bersama Duta Besar Indonesia ke Malaysia Hermono semalam yang turut disertai pegawai kanan daripada Kementerian Sumber Manusia.“Kedua-dua pihak telah bersetuju secara prinsip untuk mengintegrasikan SMO dengan sistem OCS yang digunakan oleh Indonesia dan kedutaan akan mengambil tindakan sewajarnya selepas mendapat persetujuan daripada Jakarta,” katanya ketika menjadi tetamu dalam program Bicara Naratif bertajuk Imigresen: Transformasi Digital Asas Kecemerlangan di RTM1 malam tadi.Khairul Dzaimee berkata Kementerian Sumber Manusia juga telah menulis surat secara rasmi kepada Kedutaan Indonesia agar tenaga kerja dari negara berkenaan bagi sektor yang lain dibenarkan masuk ke Malaysia, sementara menunggu persetujuan secara prinsip itu dijadikan persetujuan rasmi.Semalam, Menteri Dalam Negeri Datuk Seri Hamzah Zainudin berkata kerajaan dan pihak Indonesia telah memulakan perbincangan mengenai isu pembekuan pekerja asing dari negara itu. Minggu lepas Hermono memaklumkan mengenai keputusan Indonesia mengenakan pembekuan sementara ke atas semua pekerja negara itu memasuki Malaysia sejak 13 Julai lepas.Ini berikutan Jabatan Imigresen terus menggunakan SMO dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu OCS menerusi memorandum persefahaman (MoU) Pekhidmat Domestik Indonesia (PDI) yang dicapai pada April lepas.

(Ketua Pengarah Imigresen, Datuk Seri Khairul Dzaimee Daud)

Berita berkaitanPekhidmat domestik Indonesia: KL-Jakarta sepakat integrasikan sistem pengambilan

Dalam pada itu, Khairul Dzaimee berkata sempena Hari Imigresen 2022 yang akan disambut Khamis ini, pihaknya mengadakan Hari Bersama Pelanggan bermula semalam sehingga Jumaat ini.Katanya orang ramai boleh datang untuk membuat pembaharuan pasport, visa dan melakukan pelbagai perkhidmatan imigresen di dewan serbaguna di Ibu Pejabat Jabatan Imigresen Putrajaya.


i-Biaya beri peluang pekerja ekonomi gig miliki rumah

KUALA LUMPUR, 20 Julai- Inisiatif Pembiayaan Perumahan Malaysia (i-Biaya) di bawah Program Pemilikan Kediaman (HOPE) memberi peluang kepada golongan belia terutama pekerja ekonomi gig untuk memiliki kediaman.Timbalan Ketua Setiausaha (Perumahan dan Kesejahteraan Komuniti) Kementerian Perumahan dan Kerajaan Tempatan Datuk Azhar Ahmad berkata inisiatif itu menawarkan akses pembiayaan menerusi Cagamas Berhad, Syarikat Jaminan Kredit Perumahan (SJKP) dan skim sewa untuk beli dengan PR1MA.Katanya, pembiayaan melalui Cagamas Berhad dan SJKP bersifat fleksibel tanpa perlu mengemukakan penyata gaji yang kebiasaannya menjadi syarat utama dalam proses pemilikan kediaman.“Dalam keadaan sekarang ini, ramai belia terlibat dalam ekonomi gig atau bekerja sendiri iaitu tiada pendapatan tetap, tiada penyata gaji, tidak seperti mereka yang bekerja dengan sektor awam, mereka tidak dapat berikan penyata gaji bulanan seperti apa yang bank minta, jadi untuk tangani isu ini kerajaan lancarkan skim i-Biaya ini.“Di bawah skim ini ada Cagamas Berhad dan SJKP yang bersifat fleksibel, kalau tiada penyata gaji boleh dipertimbangkan dengan melihat komitmen bulanan seperti bil elektrik, bil telefon atau pembelian secara dalam talian iaitu (jika) rekod pembayaran mereka bagus, ini boleh diambil kira sebagai menyokong kelayakan bahawa dia mampu untuk bayar (rumah),” katanya.Beliau berkata demikian ketika menjadi tetamu program Ruang Bicara bertajuk ‘HOPE: Ke Arah Merealisasikan Aspirasi 1 Keluarga, 1 Rumah Tetamu’ terbitan Bernama TV malam tadi.Mengulas lanjut Azhar berkata pembiayaan yang ditawarkan adalah 110% meliputi pembiayaan bagi membayar deposit rumah.

(Perdana Menteri Datuk Seri Ismail Sabri Yaakob melawat ke ruang pameran selepas majlis pelancaran Home Ownership Programme (Program Pemilikan Kediaman) (HOPE) dan Karnival Jom Beli Rumah di Pusat Pameran Mid Valley/BERNAMA)

Berita berkaitanHOPE diharap jadi platform lebih banyak rumah mampu milik dibina -PM

“Ini kerana kita tahu golongan muda contohnya kalau nak beli rumah berharga RM250,000, deposit kena sediakan dengan bayaran peguam dan sebagainya lebih kurang RM25,000 boleh dimasukkan dalam pembiayaan perumahan mereka,” katanya.Perdana Menteri Datuk Seri Ismail Sabri Yaakob pada 15 Julai lepas telah melancarkan program HOPE dan Karnival Jom Beli Rumah di Pusat Pameran Mid Valley, yang bukan sahaja membantu mempromosi perumahan untuk segenap lapisan masyarakat tetapi juga bagi melihat ekosistem sektor perumahan secara holistik. -BERNAMA


Kerajaan negeri Pahang, MIG Dairy Fresh jalin kerjasama laksana projek agromakanan

(Menteri Besar Pahang, Datuk Seri Wan Rosdy Wan Ismail (kanan) meninjau ladang ternakan selepas melakukan upacara pecah tanah Projek Ternakan Lembu Wagyu dan Kerbau Tenusu milik Syarikat Mig Dairy Fresh Sdn Bhd/ Foto BERNAMA)

RAUB, 19 Julai - Kerajaan negeri Pahang mengoptimumkan penggunaan tanah kerajaan sebagai padang ragut bagi menjayakan projek ternakan kerbau tenusu dan lembu wagyu di Raub.  Menteri Besar, Datuk Seri Wan Rosdy Wan Ismail berkata, usahawan kecil, sederhana mahupun syarikat besar diberi keutamaan bagi mengusahakan projek ternakan secara komersial sekali gus menjamin sekuriti makanan negara.  Menurutnya, projek tersebut akan dilaksanakan di tanah seluas kira-kira 285 hektar di Bukit Kajang yang dibangunkan dengan kerjasama syarikat MIG Dairy Fresh Sendirian Berhad.  "Jadi kerajaan negeri telah membuat sejumlah kandang mengusahakan bagi tujuan ternakan lembu wahyu dan kerbau ternusu dan ini usaha yang sangat baik di samping mewujudkan peluang pekerjaan kita juga syarikat yang melabur ini boleh kembangkan teknologi kepada pengusaha-pengusaha kecil di kawasan sekitar ini," kata beliau pada majlis program kerjasama Pembangunan Ternakan Lembu Wagyu Tempatan antara MIG Dairy Fresh dan Jabatan Veterinar Pahang di Pusat Genetik Bukit Kajang, di sini.

(Datuk Seri Wan Rosdy Wan Ismail menyempurnakan upacara pecah tanah Projek Ternakan Lembu Wagyu dan Kerbau Tenusu milik Syarikat Mig Dairy Fresh Sdn Bhd di Bukit Kajang/ Foto BERNAMA)

Turut hadir, Pengerusi Jawatankuasa Pertanian, Industri Asas Tani dan Bioteknologi Negeri Pahang, Datuk Seri Mohd Soffi Abd.Razak dan Setiausaha Kerajaan Pahang Datuk Seri Dr. Salehudin Ishak.  Menurut Wan Rosdy, syarikat MIG Dairy Fresh Sdn Bhd ditawarkan pajakan tanah seluas 704 ekar dengan kos pembangunan sebanyak RM45 juta dan dijangka siap sepenuhnya tahun 2026.  Tambah beliau, lembu wagyu bernilai kira-kira RM35,000 seekor mendapat permintaan tinggi penggemar daging segar di negara ini.  Usaha itu mampu melonjakkan peranan negeri Pahang sebagai pengeluar utama makanan hasil ternakan negara.  Wan Rosdy berharap pembangunan projek di kawasan itu akan memberi manfaat khususnya kepada penduduk sekitar dalam menyediakan peluang-peluang pekerjaan baharu kepada anak muda.


Agensi kerajaan negeri Kedah jamin beri kerjasama penuh siasatan bencana kepala air - Sanusi

(Menteri Besar Kedah, Datuk Seri Muhammad Sanusi Md Nor)

ALOR SETAR, 19 Julai - Kerajaan negeri Kedah memberi jaminan semua agensi di bawahnya akan memberi kerjasama penuh terhadap jawatankuasa yang akan ditubuhkan bagi menjalankan siasatan bencana ‘kepala air’ atau aliran puing di Kupang, Baling. Dalam satu kenyataan, Menteri Besar Kedah, Datuk Seri Muhammad Sanusi Md Nor berkata kerjasama akan diberikan dalam sebarang aspek siasatan yang diperlukan. Beliau menyambut baik kenyataan Menteri Tenaga dan Sumber Asli, Datuk Seri Takiyuddin Hassan bahawa kementerian itu akan mengetuai jawatankuasa yang akan ditubuhkan.

(Kesan akibat tragedi kepala air yang berlaku di Kupang, Baling, Kedah baru-baru ini/Foto fail)

Harapan beliau agar jawatankuasa tersebut dapat melaksanakan tugasan dan tanggungjawab bagi mencari punca dan penyelesaian terutama dalam usaha mengelakkan tragedi seumpama itu berulang. Isnin lalu, Takiyuddin memaklumkan menerima arahan daripada Pejabat Perdana Menteri melalui Pejabat Ketua Setiausaha Negara (KSN) untuk Kementerian Tenaga dan Sumber Asli (KeTSA) mengetuai jawatankuasa tersebut.


Badan Kehakiman lancar Program Jelajah Kehakiman

PUTRAJAYA, 19 Julai - Badan Kehakiman Malaysia melalui Pejabat Ketua Pendaftar Mahkamah Persekutuan Malaysia(PKPMP) akan menganjurkan Program Jelajah Kehakiman bermula Ogos ini.Program tersebut bertujuan untuk memperkenalkan sistem pentadbiran kehakiman dan perundangan negara serta meningkatkan akses kepada keadilan serta literasi undang-undang di kalangan orang awam.Majlis pelancaran Jelajah Kehakiman itu dirasmikan Ketua Hakim Negara, Tun Tengku Maimun Tuan Mat di Istana Kehakiman, petang tadi.Program tersebut akan berlangsung di Kota Bharu, Kelantan pada 4 dan 5 Ogos dan di Kuching, Sarawak pada 24 dan 25 September depan.

(Ketua Hakim Negara, Tun Tengku Maimun Tuan Mat (tengah) melancarkan Jelajah Kehakiman di Istana Kehakiman. Hadir sama, Hakim Besar Malaya, Tan Sri Azahar Mohamed (kiri) dan Ketua Pendaftar Mahkamah Persekutuan Malaysia, Hasbi Hasan (kanan)/ Foto BERNAMA)

Ia akan disertai oleh sembilan agensi kerajaan dan swasta yang merupakan pemegang taruh Badan Kehakiman Malaysia.Antaranya Polis Diraja Malaysia, Kementerian Kesihatan Malaysia, Jabatan Insolvensi Malaysia, Jabatan Pendaftaran Negara, Jabatan Bantuan Guaman dan lain-lain lagi.Menerusi program tersebut, Badan Kehakiman Malaysia akan menyediakan kaunter-kaunter Pesuruhjaya Sumpah, Kaunter e-Lelong, Kaunter e-Jamin dan juga pameran.


Kerjasama YEPB-NIOSH buka peluang pekerjaan untuk 30,000 tenaga kerja telekomunikasi

(Timbalan Menteri Komunikasi dan Multimedia Datuk Zahidi Zainul Abidin ketika sidang media selepas menyaksikan Majlis Menandatangani MoU di antara YEPB dan NIOSH/ Foto BERNAMA)

KUALA LUMPUR, 19 Julai - Kerjasama Yayasan Ekonomi Padang Besar (YEPB) dengan Institut Keselamatan dan Kesihatan Pekerjaan Negara (NIOSH) akan membuka peluang pekerjaan kepada 30,000 tenaga kerja telekomunikasi. Timbalan Menteri Komunikasi dan Multimedia, Datuk Zahidi Zainul Abidin berkata kerjasama itu bertujuan melahirkan ramai juruteknik Fiber Optik dan Authorised Gas Tester bagi kerja-kerja melaksanakan penyelarasan Pelan Jalinan Digital Negara (JENDELA). “Tenaga kerja yang menggalas tanggungjawab sebagai Juruteknik Fiber Optik dan Authorised Gas Tester wajib memperoleh sijil Kecekapan Fiber Optik (CA2C) yang dipantau oleh pihak Telekom Malaysia,” katanya selepas Majlis Menandatangani Memorandum Persefahaman (MoU) di sini hari ini.Justeru, peranan pihak NIOSH di bawah Kementerian Sumber Manusia akan mengeluarkan sijil kecekapan seperti NIOSH-TM Safety Passport (NTMSP), Authorized Entrant and Standby Person for Confined Space (AESP-TM), dan Authorized Gas Tester and Entry Supervisor (AGT-ES)

(Datuk Zahidi Zainul Abidin bersama Pengerusi NIOSH, Datuk Wilson Ugak Kumbong (dua, kiri) menyaksikan pertukaran MoU di antara Ketua Pegawai Eksekutif YEPB, Aweena Mohd Arshad (kanan) dan Pengarah Eksekutif NIOSH, Ayop Salleh/ Foto BERNAMA)

YEPB adalah sebagai urus setia dalam menguruskan permohonan kemasukan kontraktor untuk menjadi vendor JENDELA selain menguruskan bekalan tenaga kerja. Sementara itu, Zahidi berkata kolaborasi strategik antara YEPB dengan NIOSH dalam melaksanakan kursus kecekapan dalam bidang telekomunikasi dan aktiviti-aktiviti keselamatan dapat mengurangkan kemalangan di tempat kerja."Jadi saya lihat kerjasama strategik antara YEPB dengan NIOSH ini bukan hanya menerusi program galakan latihan malah melibatkan inisiatif bagi mengurangkan kadar kemalangan di tempat kerja," katanya.YEPB dan NIOSH akan memulakan sesi latihan sijil kecekapan bermula 27 Julai ini di NIOSH, Bangi. -BERNAMA


Tiada kompromi perlakuan hina agama, provokasi permusuhan - Marzuk

KUALA KUBU BHARU, 19 Julai - Kerajaan tidak akan berkompromi dengan sebarang perlakuan atau tindakan menghina agama di media sosial yang mampu mencetus provokasi serta permusuhan dalam kalangan masyarakat di negara ini.Timbalan Menteri di Jabatan Perdana Menteri (Hal Ehwah Agama), Datuk Ahmad Marzuk Shaary berkata media sosial bukan medan untuk melepaskan segala perkara sehingga bertindak di luar batasan.Katanya, sebarang perbuatan menghina agama akan dikenakan tindakan tegas sekali gus dihadapkan ke muka pengadilan dan menjadi pengajaran kepada masyarakat.

''Saya hendak beri peringatan kepada mana-mana pihak yang mencetuskan provokasi melalui perbuatan, perkataan, siaran media sosial ini, dia tidak akan terlepas daripada undang-undang. "Kita akan cari sampai dapat dan kita akan pastikan mereka akan diheret dan didakwa di muka pengadilan," katanya ketika ditemui selepas Majlis Perasmian Ihtifal Huffaz Peringkat Kebangsaan Ke-8 di Darul Quran JAKIM, di sini.Dalam pada itu, Ahmad Marzuk turut mengingatkan semua pengguna media sosial untuk lebih peka terhadap kandungan video sebelum ianya dikongsikan sehingga menjadi tular.Jelasnya, mempermainkan soal hukum dan agama merupakan satu kesalahan dalam Enakmen Agama Islam Negeri.


Pelaksanaan PKW jimatkan perbelanjaan kerajaan RM30.6 juta

(Timbalan Menteri Dalam Negeri, Datuk Seri Dr Ismail Mohamed Said ketika menggulung perbahasan RUU Kehadiran Wajib Pesalah-Pesalah (Pindaan) 2021)

KUALA LUMPUR, 19 Julai - Pelaksanaan Perintah Kehadiran Wajib (PKW) dapat menjimatkan perbelanjaan kerajaan sebanyak RM30.6 juta.Timbalan Menteri Dalam Negeri, Datuk Seri Dr Ismail Mohamed Said berkata ia berdasarkan jumlah pesalah yang menjalani hukuman berkenaan seramai 6,800 orang.Jelas beliau kos seorang banduan PKW adalah sebanyak RM50 sehari seperti kos makanan, latihan, kemudahan asas dan perubatan."Perintah Kehadiran Wajib merupakan hukuman alternatif di luar tembok penjara yang dijatuhkan mahkamah kepada pesalah yang lakukan kesalahan tertentu di mana pesalah dikehendaki menjalankan kerja wajib untuk kepentingan masyarakat," jelas beliau ketika menggulung perbahasan RUU Kehadiran Wajib Pesalah-Pesalah (Pindaan) 2021 di Dewan Rakyat, hari ini.Pindaan RUU berkenaan bagi memperkasakan inisiatiaf pemenjaraan di luar tembok penjara melalui program pemulihan dalam komunti."Dengan wujudnya PKW ini pesalah juga boleh meneruskan kehidupan harian tanpa menjejaskan kebajikan dan keluarga semasa jalani PKW ini, selain itu dapat kurangkan kesesakan penjara, elak penularan penyakit berjangkit dalam penjara," menurut Ismail.

(Wakil Pontian, Datuk Seri Ahmad Maslan ketika sesi perbahasan RUU Majlis Pembangunan Wilayah Ekonomi Pantai Timur (Pindaan) 2022)

Dalam pada itu, ketika sesi perbahasan RUU Majlis Pembangunan Wilayah Ekonomi Pantai Timur (Pindaan) 2022; wakil Pontian, Datuk Seri Ahmad Maslan berkata antara perkara yang perlu diambil perhatian adalah isu banjir susulan Segamat menjadi lokasi baharu dalam ECER.Jelas beliau apabila tiba sahaja musim hujan , Segamat menjadi kawasan pertama dilanda banjir.Justeru besar harapan penduduk agar masalah banjir diselsaikan dengan pemberian peruntukan yang sewajarnya."Yang kedua ialah mereka ingin mohon bangunkan kawasan pertanian, agenda jaminan bekalan makanan untuk daerah Segamat selain Mersing dalam ECER, .'food security' (keselamatan makanan) perlu banyak lagi, makanan haiwan, industri agro makanan jadikan kawasan agro pelancongan ini semua antara cadangan-cadangan yang mereka nyatakan," kata Ahmad Maslan.Apabila Segamat dimasukan dalam ECER katanya, ia akan melibatkan 197,762 penduduk di tiga parlimen iaitu Sekijang, Segamat dan Labis.


Kementerian, agensi berkaitan disaran mudahkan urusan pengambilan pekerja asing - MPN

(Pengerusi MPN, Tan Sri Muhyiddin Yassin ditemu bual media selepas persidangan meja bulat MPN bersama tokoh perniagaan dan pakar akademik di ibu negara)

KUALA LUMPUR, 19 Julai - Kerjasama kolektif semua pihak diperlukan bagi menangani cabaran kekurangan tenaga buruh termasuk melibatkan tenaga buruh asing. Majlis Pemulihan Negara (MPN) berpandangan isu tersebut antara faktor utama melambatkan usaha pemulihan ekonomi, selain menjejas produktiviti. Pengerusinya, Tan Sri Muhyiddin Yassin berharap kementerian dan agensi berkenaan dapat memudahcara urusan pengambilan pekerja demi kelangsungan sektor yang terkesan. Katanya pengambilan pekerja asing merupakan keperluan pelbagai sektor ekonomi seperti perladangan, pembinaan, pembuatan, perkilangan serta perusahaan kecil dan sederhana (PKS) bagi meneruskan produktiviti mereka."Termasuk SME, perladangan, pembinaan untuk tenaga kerja ini terutama tenaga kerja asing, sampai hari ini belum dapat diatasi, jadi mungkin ada keperluan kementerian dan agensi berkaitan mempermudahkan lagi, walaupun proses itu dah mudah, tapi proses pengambilan itu masih lambat dan ini beri kesan besar kepada produktiviti dan proses pemulihan," kata beliau selepas persidangan meja bulat MPN bersama tokoh perniagaan dan pakar akademik, di sini.

Turut dibincangkan mekanisme subsidi bersasar bagi mengurangkan beban fiskal kerajaan, selain isu jaminan keselamatan makanan. Menyentuh mengenai perbelanjaan subsidi negara yang mencecah RM77 bilion, Muhyiddin berkata MPN sedang mengambil tindakan susulan bagi memastikan kerajaan tidak terus menanggung beban subsidi yang tinggi. Katanya ramai ahli MPN mencadangkan kerajaan membuat pemberian subsidi bersasar iaitu kepada kumpulan tertentu yang lebih berhak menerimanya.


Pertimbang pekerja asing dari negara sumber baharu, tidak bergantung kepada negara sumber tradisi - PM

KUALA LUMPUR, 19 Julai - Tiga perkara utama dibincangkan dalam Mesyuarat Majlis Tindakan Ekonomi hari ini iaitu pengambilan pekerja asing, mengurangkan kerenah birokrasi dalam penyampaian perkhidmatan awam dan sekuriti makanan.Dipengerusikan Perdana Menteri, Datuk Seri Ismail Sabri Yaakob, beliau berkata kerajaan mendengar keluhan dan pandangan dari pemain industri berkaitan pasaran buruh negara yang kini berdepan dengan kekurangan tenaga kerja asing yang kritikal.Katanya, kerajaan akan terus mempertingkatkan kerjasama dengan pihak swasta melalui sesi libat urus yang berterusan."Mesyuarat menetapkan beberapa keputusan, antaranya kerajaan kekal komited bagi mendepani isu dan cabaran pengambilan pekerja asing dengan mengambil beberapa pendekatan."Pertama, Kementerian Sumber Manusia (KSM) dan Kementerian Dalam Negeri (KDN) bersama pihak industri, persatuan perniagaan dan pihak berkenaan mengadakan pertemuan secara bersemuka bagi menyelesaikan isu-isu pengambilan pekerja asing sehingga penghujung Julai ini."Kedua, majikan digesa untuk mempertimbangkan pengambilan pekerja asing dari negara sumber yang diluluskan dan tidak bergantung kepada negara sumber tradisi sahaja."Ketiga, KSM digesa mempercepatkan pelaksanaan proses temuduga majikan dengan menambah bilangan penemu duga di One Stop Centre (OSC) mengikut zon dan negeri-negeri," katanya menerusi kenyataan.

Dalam pada itu, Datuk Seri Ismail berkata bagi mengurangkan kerenah birokrasi, program MyMudah yang dilaksanakan di peringkat kementerian oleh Perbadanan Produktiviti Malaysia (MPC) ditambah baik dengan penubuhan Unit MyMudah bagi kementerian yang belum melaksanakannya, termasuk penubuhan di peringkat Pihak Berkuasa Tempatan (PBT)Pada mesyuarat sama, Kementerian Pertanian dan Industri Makanan juga diminta melaksana program berkaitan sekuriti makanan yang telah dipersetujui kerajaan dengan segera."Kementerian Pertanian dan Industri Makanan diminta melaksanakan program berkaitan sekuriti makanan negara yang sudah dipersetujui kerajaan dengan segera."Kerajaan sentiasa berusaha memastikan permasalahan yang dihadapi oleh pemain industri diselesaikan dengan segera melalui usaha sama oleh semua pihak bagi menjamin kesejahteraan Keluarga Malaysia secara inklusif dan menyeluruh," katanya.


Bekalan ubat-ubatan pulih dalam tempoh dua minggu - Noor Azmi

(Timbalan Menteri Kesihatan, Datuk Dr. Noor Azmi Ghazali ditemu bual media selepas merasmikan Seminar Saintifik Institut Kesihatan Negara (IKN) di Shah Alam, Selangor)

SHAH ALAM, 19 Julai - Kementerian Kesihatan (KKM) memberi jaminan isu kekurangan bekalan ubat-ubatan di farmasi dan fasiliti kesihatan swasta dijangka kembali normal dalam tempoh dua minggu lagi.Menurut Timbalan Menteri Kesihatan, Datuk Dr. Noor Azmi Ghazali, pihaknya menyedari mengenai kekurangan stok tersebut dan berusaha menyelesaikannya dengan pelbagai persediaan dan pendekatan segera untuk keperluan rakyat."Kita sedang berusaha seperti yang telah diterangkan oleh Yang Berhormat Menteri, usaha yang telah dilakukan kita harap benda itu (kekurangan bekalan) akan selesai dalam seminggu dua ini Insya-Allah," kata beliau selepas merasmikan Seminar Saintifik Institut Kesihatan Negara (IKN), di sini.

Tambah Noor Azmi, kekurangan ubat-ubatan itu berlaku ekoran permintaan tinggi susulan penularan COVID-19 menerusi varian Omicron, peningkatan kes penyakit tangan, kaki dan mulut (HFMD) serta jangkitan Influenza di seluruh negara baru-baru ini.Sebelum ini, media melaporkan beberapa jenis ubat-ubatan mengalami kekurangan di pasaran, termasuk di klinik swasta berikutan kegagalan pembekal dari luar negara menghantar bekalan mengikut tempoh ditetapkan akibat kekurangan bahan mentah.Antara ubat yang didakwa mengalami kekurangan adalah ubat batuk, demam dan antibiotik yang disifatkan penting untuk rawatan harian pesakit.


Perkhidmatan penjagaan spiritual, akan disediakan di hospital kerajaan seluruh negara - Idris Ahmad

SUNGAI BULOH, 19 Julai - Perkhidmatan penjagaan spiritual akan diperluas ke semua hospital awam seluruh negara sebagai salah satu kaedah rawatan pemulihan rohani dan emosi.  Menteri di Jabatan Perdana Menteri (Hal Ehwal Agama), Datuk Idris Ahmad berkata ia penting sebagai salah satu pendekatan untuk mengetengahkan penyucian jiwa bagi mengelakkan berlakunya gejala kemurungan dan juga tekanan.

"Satunya ialah sepertimana kita sedia maklum bahawasanya kehidupan manusia ini dia perlukan kepada makanan spiritual dan juga makanan secara jasmani, makanan secara jasmani telah ada dan makanan secara spiritual ini perlu ada juga."Begitu juga perubatan ini selain daripada yang kita sudah buat itu adalah lebih kepada soal untuk dalam bentuk jasmani, dalam bentuk luaran sebagainya dan satu lagi ialah kita tidak lupa untuk kita melengkapkan dengan program spiritual," katanya.Datuk Idris berkata demikian ketika ditemui selepas melakukan lawatan kerja ke Hospital Sungai Buloh bagi Projek Rintis Perkhidmatan Penjagaan Spiritual di hospital tersebut. Projek rintis itu diwujudkan sebagai salah satu usaha awal Jabatan Kemajuan Islam Malaysia (JAKIM) untuk menyediakan Perkhidmatan Penjagaan Spiritual (Spiritual Care) di semua fasiliti Kementerian Kesihatan Malaysia (KKM). Ianya akan disediakan di hospital kerajaan seluruh negara secara berperingkat.


Buktikan kemampuan, harumkan nama negara di Sukan Komanwel 2022 - Ismail Sabri

KUALA LUMPUR, 19 Julai - 'Berjuang habis-habisan dan buktikan keupayaan untuk diri dan Keluarga Malaysia'.Itu harapan Perdana Menteri, Datuk Seri Ismail Sabri Yaakob terhadap wira dan wirawati negara yang akan berjuang di Sukan Komanwel Birmingham 2022.Katanya, kejayaan tidak akan diraih tanpa semangat juang yang tinggi dan persiapan terbaik.

"Pepatah Melayu ada mengatakan genggam bara api biar sampai jadi arang menunjukkan keluarga Malaysia perlu memiliki keazaman untuk meraih dalam apa juga yang dilakukan. "Kalah menang adat pertandingan, tapi tunjukkan kepada dunia semangat perjuangan anak-anak Malaysia, semangat Harimau Malaya yang sebenar-benarnya," katanya ketika berucap pada majlis penyerahan Jalur Gemilang kepada kontinjen negara, di sini.Datuk Seri Ismail juga yakin kontinjen negara mampu merealisasikan sasaran pingat yang telah ditetapkan di temasya tersebut."Saya yakin, hari ini saya berdiri di sini saya melihat atlet-atlet yang berada di depan saya, saya yakin bendera Malaysia akan berkibar megah di Birmingham dan lagu negaraku akan berkumandang di bumi Birmingham. Bangkitlah demi Keluarga Malaysia, bangkitlah demi Malaysia," katanya.Sukan Komanwel Birmingham 2022 dijadual berlangsung pada 28 Julai hingga 8 Ogos.Kontinjen negara disertai 162 orang merangkumi 105 atlet, 44 pegawai dan 13 kakitangan sekretariat.


KKM syor individu berusia 50-59 tahun ambil dos penggalak kedua

KUALA LUMPUR, 19 Julai- Individu sihat berusia 50 hingga 59 tahun kini diberi pilihan untuk mendapatkan dos penggalak kedua vaksin COVID-19.Menteri Kesihatan, Khairy Jamaluddin berkata syor terbaharu Kumpulan Kerja Teknikal (TWG) Kementerian Kesihatan itu berdasarkan bukti saintifik.Beliau berkata, pengambilan dos penggalak berkenaan adalah pilihan bagi melindungi kelompok terbabit daripada risiko penyakit teruk apabila dijangkiti COVID-19.

"Kementerian Kesihatan menggesa semua individu layak tampil dapatkan perkhidmatan ini supaya populasi Malaysia mendapat perlindungan optimum terhadap COVID-19", katanya di Dewan Rakyat.Setakat semalam, 225,848 individu telah mendapat suntikan dos penggalak kedua vaksin COVID-19.Mereka terdiri daripada individu berumur 60 tahun ke atas dengan komorbiditi berisiko tinggi dan individu berumur 60 tahun ke atas tanpa komorbiditi serta mendapat saranan daripada pengamal perubatan.Selain itu, mereka yang layak adalah warga emas yang tinggal di fasiliti penjagaan jangka panjang, individu berumur 18 hingga 59 tahun yang berisiko tinggi serta petugas barisan hadapan.


Kemajuan pembinaan pengangkutan awam negara setakat Jun lalu berjalan lancar - Wee

KUALA LUMPUR, 19 Julai - Pembinaan projek Laluan Rel Pantai Timur (ECRL) sepanjang 665 kilometer yang menghubungkan negeri di Pantai Timur dan Pantai Barat Semenanjung Malaysia mencapai kemajuan sebanyak 31.48 peratus setakat Jun lalu.Menteri Pengangkutan, Datuk Seri Dr Wee Ka Siong berkata bagi projek MRT2 ataupun MRT Laluan Putrajaya yang menghubungkan Sungai Buloh – Serdang – Putrajaya pula telah mencapai kemajuan 98.4 peratus dan dijangka beroperasi pada Januari tahun depan.Manakala projek MRT3 katanya masih di peringkat perincian aspek teknikal.

"Pembinaan projek MRT3 akan melibatkan lima pakej kerja, yang terdiri daripada satu Perundingan Pengurusan Projek (PMC), tiga civil works (CMC) dan satu pakej system works. "Pada masa ini, MRT Corp dalam proses melantik perunding pengurusan projek (PMC) serta tiga kontraktor bagi pakej civil works (CMC). Tender bagi pakej system works akan dibuka kelak. Semua usaha meningkatkan ketersambungan MRT akan memberi pilihan pengangkutan awam yang berkualiti kepada rakyat," katanya.Datuk Seri Dr Wee Ka Siong menjawab soalan Datuk Seri Ahmad Maslan (BN-Pontian) ketika sesi Pertanyaan Menteri di Dewan Rakyat, di sini.Sementara itu, mengenai cadangan perbincangan semula model baharu Projek Kereta Api Berkelajuan Tinggi (HSR) Kuala Lumpur-Singapura, Datuk Seri Wee Ka siong berkata perkara tersebut sedang diperhalusi bersama Menteri Pengangkutan Singapura."Susulan daripada itu, saya telah mengadakan perbincangan bersama rakan sejawatan saya dari Singapura pada 16 Mei 2022 bagi memperhalusi cadangan tersebut," katanya.


Cubaan seludup keluar 122,000 liter minyak diesel bersubsidi, Polis Johor cekup 19 suspek

KOTA TINGGI, 19 Julai- Polis Johor, mematahkan cubaan menyeludup keluar 122,000 liter minyak diesel bersubsidi, bernilai RM390,400, di sebuah jeti di Sungai Tiram, Kota Tinggi, satu pagi, kelmarin.  Operasi melibatkan penahanan 11 lelaki tempatan, dan lapan lelaki warga asing, berumur 26 hingga 58 tahun, dipercayai terlibat dengan sindiket.  Ketua Polis Johor, Datuk Kamarul Zaman Mamat berkata, sindiket yang telah beroperasi sebulan, membeli minyak diesel bersubsidi dalam negara dan menjualnya dengan harga lebih tinggi, di pasaran gelap luar negara. Semakan mendapati enam daripada suspek tempatan, mempunyai rekod lampau, bersabit dadah dan jenayah.  Manakala kesemua warga asing, tidak mempunyai dokumen pengenalan diri yang sah.  Turut dirampas, tiga buah treler, sebuah kapal vessel, satu alat Sistem Kedudukan Sejagat (GPS) kapal, serta sepuluh peralatan memindahkan minyak diesel, bernilai RM10.38 juta.Kes disiasat, mengikut Seksyen 21 Akta Kawalan Bekalan 1961, serta Seksyen 6 (1) (C) Akta Imigresen 1959/63, selain akan disiasat oleh Lembaga Hasil Dalam Negeri (LHDN).  Beliau berkata demikian dalam satu sidang media di Kota Tinggi.  Dalam pada itu, Datuk Kamarul Zaman turut menyeru kerjasama orang ramai, untuk menyalurkan sebarang maklumat, berkenaan aktiviti penyeludupan minyak bersubsidi, khusus di kawasan terpencil.

(Ketua Polis Johor, Datuk Kamarul Zaman Mamat)


Kawasan Semerak sesuai jadi lokasi industri pengkulturan rumpai laut

PASIR PUTEH, 19 Julai- Industri pengkulturan rumpai laut berpotensi bertindak sebagai penapis biologi dan mengurangkan kesan pencemaran air di sekitar Semerak, Pasir Puteh, Kelantan. Penyelidik dari Universiti Malaya, Dr Adibi Rahimin Md. Nor berkata, kawasan tersebut merupakan lokasi berisiko tinggi terhadap kualiti air yang tidak menentu berikutan ia merupakan kawasan ternakan tertutup. Katanya, justeru, tumbuhan itu mampu menyerap lebihan nutrient dalam air sekaligus mengurangkan kerugian yang dialami 200 penternak ikan dan udang di kawasan tersebut setiap tahun. “Dengan adanya rumpai laut sebagai agen bioremedisasi, ia akan membantu memulihkan kualiti air seterusnya meningkatkan pengeluaran dan menjamin pendapatan pengusaha akuakultur di kawasan Semerak."Jadi teknologi atau inovasi pihak UM perkenalkan ini akan membantu untuk menjamin sekuriti makanan ataupun pengeluaran sumber protein dari industri akuakultur,"kata Dr Adibi. Beliau berkata demikian kepada pemberita ketika ditemui di program Pemindahan Teknologi Pengkulturan “SARE” (Rumpai Laut) Kepada Komuniti Pesisir Pantai Kelantan di Pasir Puteh. Mengulas lanjut menurut beliau, selain menjaga kualiti air, industri ternakan rumpai laut juga mampu memberi pendapatan sampingan kepada penduduk setempat melalui produk hiliran seperti, kosmetik, suplemen dan makanan super.

(Penyelidik dari Universiti Malaya, Dr Adibi Rahimin Md. Nor)


RUU Enakmen Pengurusan Air DUN Perak ditangguh

IPOH, 19 Julai- Rang Undang-Undang Enakmen Pengurusan Air ditangguhkan ke suatu masa yang akan ditetapkan pada Persidangan Dewan Undangan Negeri (DUN) Perak.  Jelas Menteri Besar, Datuk Seri Saarani Mohamad sebuah jawatankuasa bi-partisan juga ditubuhkan bagi memperhalusi dan mengharmonikan rang undang-undang tersebut. Seramai 10 orang Ahli Dewan telah mengambil pada sesi perbahasan semalam.  "Keseluruhan perbahasan tersebut mencerminkan keprihatinan kita secara kolektif terhadap kepentingan rakyat dan negeri ."Sekali saya rakamkan terima kasih oleh kerana RUU yang amat penting menyentuh kepentingan negeri dan kepentingan rakyat pelbagai isi perbahasan dikemukakan menggambarkan kita semua kita perlu bertanggungjawab kepada RUU yang nak diluluskan," kata Saarani.  Beliau yang juga Adun Kota Tampan berkata demikian ketika sesi penggulungan RUU tersebut.  Penubuhan jawatankuasa bi-partisan ini dilihat penting supaya apabila rang undang-undang ini dibawa semula ke dewan, ia dapat menggambarkan kehendak sebenar wakil rakyat. Sekaligus memberi kebaikan kepada negeri dan rakyat Perak.

(Menteri Besar Perak, Datuk Seri Saarani Mohamad)


KTMB rugi RM6 juta setahun jika teruskan perkhidmatan Ekspres Wau

KOTA BHARU, 19 Julai - Keretapi Tanah Melayu Berhad (KTMB) tidak dapat meneruskan perkhidmatan Ekspres Wau dari Tumpat ke Kuala Lumpur kerana berdepan dengan kos operasi yang tinggi.Pengerusi Kerjaraya, Infrastruktur, Pengangkutan dan Utiliti Kelantan, Datuk Azami Mohd Nor berkata perkhidmatan itu juga turut menyebabkan KTMB terpaksa berdepan dengan kerugian sebanyak RM6 juta setiap tahun.

"Untuk makluman KTMB tidak dapat meneruskan perkhidmatan Ekspres Wau disebabkan terpaksa menanggung kos operasi yang tinggi dan berdepan dengan kerugian.

"Selain itu, laluan juga tidak begitu sesuai ketika ini disebabkan KTMB ada menyediakan pilihan tren-tren lain yang boleh menghubungkan ke pantai timur melalui Perkhidmatan Tren Elektrik (ETS) dari Kuala Lumpur ke Gemas,” katanya.Beliau berkata demikian ketika menjawab soalan tambahan, Amran Arifin (BN-Paloh) pada Sidang Dewan Undangan Negeri (DUN) Kelantan di Kompleks Kota Darulnaim, di sini.


Program Peranti Siswa Keluarga Malaysia Fasa 2 dibuka 1 Ogos hingga 30 September ini- Annuar

KUALA LUMPUR, 19 Julai- Program Peranti Siswa fasa kedua akan dibuka bermula 1 Ogos hingga 30 September depan.Jelas Menteri Komunikasi dan Multimedia, Tan Sri Annuar Musa, permohonan kali ini akan diperluaskan kelayakan kepada pemohon dari Institut Pendidikan Guru (IPG) dan Kolej Matrikulasi di bawah Kementerian Pendidikan. "Untuk fasa kedua, mereka yang datang dari keluarga B40 yang pendapatan keluarga atau 'house hold income' di bawah RM4850 sebulan, layak untuk membuat permohonan secara online, mulai 1 Ogos dan akan ditutup pada 30 September bagi permohonan fasa kedua dan penyampaian peranti di fasa kedua dijangka dapat dijalankan sebaik saja proses ditutup, iaitu kira-kira pada bulan Oktober," katanya dalam sidang media di Parlimen.Tambahnya, penjelasan lanjut akan diumum pada 4 Ogos depan di parlimen menerusi pertanyaan jawab lisan.Penjelasan tersebut meliputi jenis peranti yang dibekalkan, spesifikasi, dan jumlah yang diberikan mengikut Institusi Pengajian Tinggi Awam dan Swasta, IPTA, IPTS.

Dalam perkembangan lain, Annuar melahirkan rasa kesal dengan tindakan sesetengah pihak yang menyebarkan berita palsu berhubung kenyataan Perdana Menteri, Datuk Seri Ismail Sabri Yaakob di parlimen semalam.Jelas beliau, berita palsu tersebut juga menfitnah Datuk Seri Ismail Sabri sebagai anti penjaja dan ia bersifat politik."Saya ingin menyebutkan disini, perbuatan demikian adalah peraturan dan undang-undang yakni cuba menyebarkan berita dalam bentuk yang 'fake'.Separa benar kerana diambil sedutan separuh yang membawa makna yang berlainan daripada maksud yang sebenar. Kita faham itu barangkali bagi tujuan politik untuk menanam kebencian dan untuk menghakis keyakinan rakyat, seolah-olah Perdana Menteri tidak prihatin atau anti penjaja-penjaja kecil," ujarnya.Tambah beliau lagi, tindakan susulan harus diambil terhadap pihak yang menyebarkan berita palsu tersebut. Dalam pertanyaan jawab lisan semalam, Ismail memaklumkan minyak paket yang bersubsidi tersebut adalah untuk kegunaan domestik dan bukan komersial, pihak kerajaan masih menggunakan budi bicara dengan tidak menyaman peniaga kecil. Namun, kenyataannya berhubung minyak paket yang digunakan makcik goreng pisang dalam satu video pendek telah diputar belitkan pihak tidak bertanggungjawab.


Jumlah B60 meningkat hujung tahun ini

KUALA LUMPUR, 19 Julai- Kumpulan isi rumah berpendapatan B60 dijangka meningkat. Ini didorong peningkatan Inflasi yang kini memberi kesan ketara terhadap semua masyarakat tanpa mengira taraf pendapatan. Jelas Timbalan Menteri Perdagangan Dalam Negeri dan Hal Ehwal Pengguna, KPDNHEP, Datuk Rosol Wahid sehubungan itu, usaha bagi meringankan kos sara hidup rakyat terus dipergiat dan diperluas kepada semua peringkat kumpulan isi rumah.  "Kerajaan tidak ada fokus khusus untuk menyelesaikan masalah kos sara hidup untuk M40 sahaja, Jabatan Perangkaan Malaysia sedang membuat tinjauan perbelanjaan dan pendapatan isi rumah yang akan tamat hujung tahun Disember 2022 ini, yang menyaksikan T20, M40, B40 mungkin dah berkurang, dan banyak dijangka B60 itu akan diselesaikan hujung tahun ini," kata Rosol. Beliau menjawab pertanyaan ahli parlimen Tebrau, Steven Choong Shiau Yoon.  Tambahnya, kerajaan kini turut mempergiat usaha bagi mengekang sebarang aktiviti penyelewengan minyak bersubsidi ke luar negara selain akan memperluas Program Jualan Keluarga Malaysia ke lebih 600 kawasan Parlimen dan Dewan Undangan Negeri (DUN) di seluruh negara bermula bulan depan hingga hujung tahun ini.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid)


Penjimatan tidak jejas aspek keselamatan negara

PUTRAJAYA, 19 Julai- Aspek keselamatan tidak akan terjejas ekoran sasaran penjimatan lima peratus daripada baki Peruntukan Mengurus 2022.  Perdana Menteri, Datuk Seri Ismail Sabri Yaakob berkata penyusunan semula peruntukan itu melibatkan aspek pembangunan yang belum dilaksanakan atau dalam perancangan.  "Kem bina pos keselamatan di kawalan sempadan itu semua tidak akan terjejas, aspek keselamatan menjadi keutamaan. Ini bermakna Kementerian Keselamatan Dalam Negeri (KDN) dan Kementerian Pertahanan (MINDEF) tidak perlu mengguna pakai polisi lima peratus tersebut.

(Datuk Seri Ismail Sabri Yaakob ditemui media selepas merasmikan Persidangan Keselamatan Negara 2022)

"Menteri di Jabatan Perdana Menteri (Ekonomi), Datuk Seri Mustapa Mohamed akan memberikan perincian mengenai langkah penjimatan perbelanjaan tersebut. "Aset keselamatan dan perkara yang berkaitan keselamatan tidak akan terjejas", katanya kepada media selepas merasmikan Persidangan Keselamatan Negara 2022 (PKN'22) di Putrajaya.Dalam pada itu, kerajaan juga memberi jaminan tidak akan berkompromi dalam mempertahankan hak dan kedaulatan negara berhubung tuntutan kumpulan Sulu kepada kerajaan Malaysia.  Tegas Perdana Menteri Datuk Seri Ismail Sabri Yaakob, aset dan harta di luar negara akan dilindungi secara perundangan.  "Tindakan sedang diambil, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar akan memberi penjelasan."Pasukan khas ditubuhkan untuk melihat perkara ini secara menyeluruh, tidak hanya melibatkan aset Petronas, juga termasuk aset-aset lain di luar negara. "Ada banyak lagi syarikat berkaitan kerajaan (GLC) mempunyai aset di luar negara dan ini akan dilihat secara keseluruhan. Ia merupakan tanggungjawab pasukan khas tersebut", katanya.


JBPM sasar tiga emas acara boling temasya Sukan Polis dan Bomba Sedunia 2022 di Rotterdam

BUKIT KATIL, 19 Julai- Jabatan Bomba dan Penyelamat (JBPM) meletakkan sasaran tiga pingat emas dalam acara tenpin bowling pada Sukan Polis dan Bomba Sedunia 2022 yang akan berlangsung di Rotterdam, Belanda pada 20 Julai hingga 3 Ogos depan. Pengurus tenpin Bowling JBPM, Abu Bakar Katain berkata, sasaran itu diletakkan selepas kejayaan pasukannya merangkul dua emas pada edisi terdahulu yang diadakan di Chengdu, China pada 2019.  Bagi acara tenpin bowling, seramai sembilan atlet mewakili JBPM ke temasya sukan berkenaan.  “Kita sasar untuk boling, tigapingat emas Insya-Allah, saya yakin dengan latihan yang telah dilalui selama sebulan beserta dengan komitmen dan semangat yang ada, saya rasa dan yakin sasaran itu dapat dicapai pada kali ini” kata Abu Bakar.Dalam pada itu, Abu Bakar yang juga Pengarah JBPM Melaka memaklumkan di Melaka seramai tiga atlet mewakili negara ke temasya itu masing-masing bagi acara badminton dan tenpin bowling.  Beliau ditemui media pada perhimpunan Dwi Tahunan JBPM Melaka di Bukit Katil.  Pada perhimpunan itu, beliau turut menyerahkan sumbangan RM500 kepada tiga pegawai yang bakal mewakili negara ke kejohanan sukan itu di Belanda.  Terdahulu, Ketua Pengarah JBPM, Datuk Seri Mohammad Hamdan Wahid mensasarkan 9 pingat emas mampu diraih seramai 41 pegawai JBPM yang menyertai temasya itu dalam lima jenis acara daripada keseluruhan lebih 100 acara yang dipertandingkan.  Ia meliputi 11 atlet bagi sukan golf, lapan atlet bagi acara badminton, tiga atlet bagi bench press dan push pull, lima atlet bagi sukan dart dan baki sembilan atlet bagi sukan tenpin boling.

(Pengurus tenpin Bowling JBPM, Abu Bakar Katain)


Pekhidmat domestik Indonesia: KL-Jakarta sepakat integrasikan sistem pengambilan

KUALA LUMPUR, 19 Julai- Malaysia dan Indonesia sepakat mengintegrasikan sistem pengambilan pekerja asing yang digunapakai kedua-dua negara.Tujuannya, menyelaras maklumat pekerja dalam pengkalan data bagi memudahkan pemantauan.Menteri Sumber Manusia, M Saravanan berkata usaha mengintegrasi dua sistem tersebut dijangka selesai dalam masa terdekat."Mereka cadang guna 'one channel system ' yang sedia ada. Buat masa ini melalui KDN kita guna sistem 'maid online', di mana Indonesi berpendapat mereka tiada pengetahuan pekerja asing daripada Indonesia masuk sebagai pelancong dan akhirnya dikeluarkan permit oleh Malaysia, maka mereka tiada maklumat pekerja mereka masuk ke negara kita maka dengan adanya 'one channel system' daripada Indonesia mereka dapat memantau," katanya pada sesi soal jawab di Dewan Rakyat hari ini.Jelas beliau, tindakan Indonesia menangguhkan sementara penghantaran tenaga kerjanya ke Malaysia mulai 12 Julai lalu disebabkan kekeliruan dalam mekanisme pengambilan PDI.Berdasarkan MOU yang dimeterai dua negara pada 1 April lalu, tiada syarat untuk memansuhkan sistem sedia ada yang digunakan Jabatan Imigresen Malaysia iaitu Sistem Maid Online (SMO).Bagaimanapun, Indonesia mahu Sistem One Channel (SOC) dibangunkannya digunapakai untuk memudahkan pemantauan terhadap warganya yang bekerja di Malaysia.


Projek ECRL alami kelewatan, berdepan pelbagai kekangan - Menteri Pengangkutan

KUALA LUMPUR, 19 Julai- Kerajaan meneruskan semua perancangan pembangunan rel sedia ada meski berdepan kelewatan akibat pelbagai kekangan.Ini termasuk, Projek Laluan Rel Pantai Timur, ECRL yang asalnya dijangka siap 2024.

Perkara itu dinyatakan Menteri Pengangkutan Datuk Seri Ir. Dr. Wee Ka Siong. "Saya ingin menyatakan bahawa kerajaan sekarang meneruskan apa sahaja perancangan sedia ada walaupun kita terlewat, contohnya kita sepatutnya siapkan ECRL pada 2024."Kita tidak mendapat kebenaran selama 18 bulan tapi selepas perbincangan sebanyak 37 kali, kita dapat persetujuan dengan kerajaan negeri. Kini, kita sejiwa dengan semua negeri untuk menyiapkan projek ini mengikut waktu yang dirancang walaupun dianjak ke belakang sedikit," kata Wee. Beliau menjawab pertanyaan Ahli Parlimen Pontian Datuk Seri Ahmad Maslan.  Projek ECRL tersebut dijangka bakal menjimatkan tempoh perjalanan ke Kota Bharu Kelantan sehingga 4 jam berbanding 12 jam semasa perayaan Hari Raya Aidilfitri.

(Menteri Pengangkutan Datuk Seri Ir. Dr. Wee Ka Siong)


Pengujian pelaksanaan subsidi bersasar ambil masa tiga hingga enam bulan - Menteri Kewangan

KUALA LUMPUR, 19 Julai- Mekanisme pelaksanaan subsidi bersasar yang sedang dikaji kerajaan, perlu disusuli dengan pengujian lebih meluas membabitkan penduduk bandar dan luar bandar.Pengujian dijangka mengambil masa tiga hingga enam bulan, sebelum keputusan mengenai pelaksanaanya di seluruh negara boleh dimuktamad.Menteri Kewangan, Tengku Datuk Seri Zafrul Tengku Abdul Aziz berkata, strategi kerajaan adalah memastikan usaha menggantikan subsidi pukal dengan kombinasi subsidi bersasar dan bantuan tunai, dilakukan secara berperingkat.Tujuannya, mengelak inflasi secara mendadak atau menjejaskan momentum pertumbuhan ekonomi negara."Ini selaras pendekatan diambil kerajaan untuk ayam, contoh bagi kurangkan 'market distortion", kerajaan tingkatkan harga siling ayam 50 sen per kg, pada sama beri bantuan tunai tambahan kepada golongan B40 sejajar dengan pendekatan ini kerajaan tidak akan naikkan harga petroleum terus kepada harga pasaran tanpa subsidi memandangkan impaknya kepad inflasi walaupun harga Ron 95 adalah lebih kurang 50 peratus daripada kos harga sebenar tanpa subsidi," kata Zafrul.Sementara itu, bagi menampung keperluan tambahan subsidi pada separuh kedua tahun ini, beliau memaklumkan, kerajaan akan menilai semula keberkesanan setiap program subsidi dan insentif.Juga, menyemak sumber hasil, selain melaksana penjimatan tambahan sepanjang tempoh berkenaan. Subsidi ditanggung kerajaan kini telah meningkat, melebihi RM540 bilion.Peningkatan jumlah itu bertujuan mengurangkan beban kenaikan kos sara hidup rakyat ekoran kenaikan harga komoditi dunia.

(Menteri Kewangan, Tengku Datuk Seri Zafrul Tengku Abdul Aziz)


Strategi keselamatan menyeluruh diterap, diamalkan dalam tadbir urus negara- PM

PUTRAJAYA, 19 Julai- Perdana Menteri Datuk Seri Ismail Sabri Yaakob menyeru agar seluruh jentera kerajaan, khususnya perkhidmatan awam memainkan peranan bagi memastikan strategi keselamatan menyeluruh dapat diterap dan diamalkan dalam seluruh aspek tadbir urus negara. Tegasnya, sudah tiba masanya Majlis Keselamatan Negara (MKN) melaksanakan inisiatif Latih Amal Keselamatan Menyeluruh pada kadar segera. Jelasnya, Latih Amal Keselamatan Menyeluruh ini membolehkan tahap kesiapsiagaan dipertingkat, untuk Malaysia menghadapi sebarang potensi situasi krisis pada masa hadapan.

(Perdana Menteri berucap merasmikan Persidangan Keselamatan Negara 2022 di Putrajaya/FB JPM)

"Latih Amal ini perlu melibatkan kementerian dan agensi Kerajaan Persekutuan dengan kerjasama Kerajaan Negeri serta penglibatan pihak swasta."Malah, perlu diintegrasikan aspek sukarelawan dan badan-badan bukan kerajaan khususnya melibatkan pelbagai segmen komuniti. Setiap agensi kerajaan harus bersedia melalui mekanisme sedia ada untuk memulakan perancangan pelaksanaan Latih Amal Keselamatan Menyeluruh ini pada kadar segera. "Bagi tempoh tiga tahun akan datang, MKN harus memulakan suatu kerangka pelaksanaan Latih Amal Keselamatan Menyeluruh untuk diuji di peringkat awal sebelum diperkemaskan secara berterusan", katanya ketika berucap merasmikan Persidangan Keselamatan Negara 2022 (PKN'22) di Putrajaya.  Tambahnya budaya kesukarelawanan perlu terus disemai dan dipupuk sebagai satu pendekatan memastikan komuniti mampu berhadapan dengan cabaran-cabaran mendatang.  Komuniti juga harus bersedia menjadi mata dan telinga agensi keselamatan, dalam usaha mencegah sebarang bentuk ancaman kepada keselamatan negara.  Bagi mengiktiraf sumbangan dan peranan ahli komuniti, kerajaan akan memperkenalkan konsep Pengurusan Keselamatan Berasaskan Komuniti (CBSM).


MOTAC galak cadangan lokasi baharu Warisan Kebangsaan

KUALA LUMPUR, 19 Julai- Kementerian Pelancongan Seni dan Budaya mengalu-alukan cadangan bagi mengetegahkan lokasi baharu sebagai Warisan Kebangsaan.  Ia bagi memastikan tapak tersebut dapat dipelihara dan dipulihara.  Bagaimanapun, lokasi tersebut perlu memiliki kriteria Akta Warisan kebangsaan yang telah digariskan. Jelas Menterinya, Datuk Seri Nancy Shukri, terdapat sembilan kriteria kebangsaan yang perlu dipenuhi sebelum mewartakan sesebuah tapak sebagai Warisan Negara.  "Ada 9 kriteria kebangsaan yang boleh dipatuhi, perhubungan dengan sejarah, ciri-ciri estetika, pembaharuan pencapaian saintifik, hubungan sosial dan kebudayaan, potenisi mendidik, keunikan wariasannya memohon untuk berdaftar warisan ini tidak kira individu komuniti negeri atau Majlis Daerah, ataupun Kerajaan Persekutuan,"kata Nancy ketika menjawab soalan tambahan daripada Ahli Parlimen Kuala Krai, Tuan Abdul Latiff Abdul Rahman.

(Datuk Seri Nancy Shukri menjawab soalan tambahan daripada Ahli Parlimen Kuala Krai, Tuan Abdul Latiff Abdul Rahman)


Kemalangan: Wanita maut, suami parah

KUCHING, 19 Julai- Seorang wanita maut manakala suaminya dipercayai cedera parah selepas motosikal yang dinaiki mereka terlibat dalam kemalangan dengan sebuah kereta di Jalan Bako malam tadi.Menurut Ketua Polis Daerah Kuching, ACP Ahsmon Bajah, mangsa dikenal pasti sebagai Siti Khadijah Sudun, 44 tahun disahkan meninggal dunia di tempat kejadian manakala suaminya, Azlan Adi dikejarkan ke Hospital Umum Sarawak (HUS) bagi mendapatkan rawatan lanjut.Kejadian dipercayai berlaku sekitar jam 9 malam ketika pasangan suami isteri itu dipercayai dalam perjalanan menghala ke Muara Tebas melalui jalan tersebut.Menurut sumber, ketika melalui jalan tersebut motosikal jenis Yamaha LC135 yang dinaiki kedua-dua dikatakan melanggar sebuah kereta jenis Perodua Viva yang diparkir di tepi jalan.Menurut pemandu yang enggan dikenali itu, semasa kejadian dia berada di dalam kereta tersebut.Dia memaklumkan tayar keretanya pancit semasa memandu semasa melalui jalan itu dan bertindak memberhentikan kenderaannya di tepi jalan.

(Kedua-dua dikatakan melanggar sebuah kereta jenis Perodua Viva yang diparkir di tepi jalan)

Semasa berada di dalam kereta, dia mendengar bunyi dentuman kuat dari bahagian tepi belakang kenderaannya.Pelanggaran itu menyebabkan kedua-dua mangsa terpelanting di kanan jalan kira-kira 10 meter dari kenderaan tersebut.

(Motosikal yang dinaiki mangsa terbabas di kanan jalan susulan pelanggaran tersebut)

Bagaimanapun pemandu kereta itu tidak mengalami sebarang kecederaan.Mayat mangsa telah diserahkan kepada pihak polis untuk tindakan lanjut.Kes disiasat dibawah Seksyen 41, kurungan 1, Akta Pengangkutan Jalan 1987.


Bekas pembaca tv hilang sejak tahun lepas, masih tidak dijumpai

SHAH ALAM, 19 Julai- Bekas pembaca berita sebuah stesen televisyen, Zalina Shaharah Azman atau dikenali sebagai Zalina Azman yang dilaporkan hilang sejak November tahun lepas masih tidak dapat dijumpai walaupun segala usaha mencari telah dilakukan.Ketua Polis Daerah Shah Alam, Asisten Komisioner Mohd Iqbal Ibrahim dalam satu kenyataan memaklumkan, pihaknya menerima laporan daripada anak lelakinya, Mikhael Norman, 33, berkenaan kehilangan ibunya pada 29 November tahun lepas.Zalina, 58 tahun, dilaporkan hilang ketika Mikhael cuba menghubunginya sejak 24 November 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi."Pada 29 November 2021, pengadu dan pak ciknya sampai di rumah ibunya di Seksyen 3, Shah Alam dan mendapati kereta ibunya berada di rumah,” katanya.Katanya pemeriksaan di rumah Zalina yang dipercayai tinggal seorang diri mendapati keadaan di dalam rumah tidak tersusun namun mangsa tiada di rumah."Turut ditemui beg duit milik ibu pengadu mengandungi kad pengenalan, lesen memandu, kad bank, kad kredit, wang tunai RM600 serta kunci kereta,” katanya.Beliau berkata, segala usaha mencari telah dilakukan namun gagal menemui wanita itu.Katanya, polis membuat hebahan kepada orang awam untuk membantu siasatan dengan ciri-ciri mangsa adalah berketinggian 158cm, berat 60kg, berkulit hitam manis dan berbadan kurus.Orang ramai boleh menghubungi Pegawai Penyiasat Kes Sarjan Sabturia Lorong atau Balai Polis Seksyen 6 Shah Alam di talian 03-55194622 jika mempunyai maklumat.

(Maklumat Hebahan Orang Hilang dikeluarkan IPD Shah Alam)


Isu MoU pengambilan pekerja, pembiayaan subsidi antara tumpuan Dewan Rakyat hari ini

KUALA LUMPUR, 19 Julai- Isu Memorandum Persefahaman (MoU) antara Malaysia dan Indonesia berhubung pengambilan pekerja republik itu serta kaedah kerajaan membiayai jumlah keseluruhan subsidi dijangka menjadi tumpuan pada persidangan Dewan Rakyat hari ini. Menurut Aturan Urusan Mesyuarat dalam laman rasmi Parlimen, soalan berhubung isu MoU itu diajukan Anthony Loke (PH-Seremban) pada sesi Waktu Pertanyaan Menteri yang mahu Menteri Sumber Manusia menjelaskan faktor yang menyebabkan Indonesia membekukan penghantaran pekerjanya ke Malaysia.Turut tersenarai, soalan Wong Hon Wai (PH-Bukit Bendera) kepada Menteri Kewangan berkaitan kaedah kerajaan membiayai jumlah keseluruhan subsidi yang dijangka akan mencecah RM80 bilion bagi tahun ini dan bentuk pembaharuan dasar subsidi yang sedang dirancang.Pada sesi soal jawab pula, Datuk Seri Ahmad Maslan (BN-Pontian) meminta Menteri Pengangkutan menyatakan status projek Laluan Rel Pantai Timur (ECRL), kereta api berkelajuan tinggi (HSR), Lebuhraya Pan Borneo, transit aliran massa (MRT), dan lebuhraya baharu bagi mengurangkan kesesakan terutama ketika cuti panjang dan perayaan.

Selain itu, isu jenayah komersial akan diajukan Datuk Zakaria Mohd Edris (Bersatu-Libaran) yang meminta Menteri Dalam Negeri menyatakan pendekatan kerajaan dalam membanteras jenayah yang membabitkan penipuan dalam talian.Turut dijangka menjadi tumpuan adalah sesi pembentangan untuk bacaan kali pertama bagi Rang Undang-undang Mahkamah Kehakiman (Pindaan) 2022, diikuti Rang Undang-undang Kanun Tatacara Jenayah (Pindaan) 2022, Rang Undang-undang Pencetakan Teks Al-Qur’an (Pindaan) 2022 dan Rang Undang-undang Keselamatan Sosial Suri Rumah 2022.Selesai sesi tersebut, persidangan akan diteruskan dengan menyambung perbahasan Rang Undang-undang Kehadiran Wajib Pesalah-Pesalah (Pindaan) 2021. Persidangan Dewan Rakyat kali ini berlangsung selama 12 hari hingga 4 Ogos.- BERNAMA


MOT sedia jalankan tugas kawal selia penggajian pekerja asing - KDN

KUALA LUMPUR, 19 Julai- Kementerian Pengangkutan Malaysia (MOT) dilantik sebagai Agensi Kawal Selia bagi mengawal selia pengurusan penggajian pekerja asing di subsektor gudang darat.Pengumuman yang dibuat oleh Menteri Dalam Negeri, Datuk Seri Hamzah Zainuddin itu disambut baik Menteri Pengangkutan Malaysia, Datuk Seri Wee Ka Siong.Menurutnya, MOT bakal menggalas tanggungjawab berkenaan dengan sebaik mungkin selain mengikut garis panduan yang ditetapkan."Disebabkan aktiviti import dan eksport menjadi lebih rancak akibat permintaan dan mencapai satu tahap yang memberangsangkan antara rungutan disebutkan adalah tiada pekerja. Jadi, ini akan membantut dari segi pemunggahan barang dan sebagainya. Kita menyambut baik pengumuman yang telah dibuat oleh KDN dan saya akan arahkan MOT untuk menjalankan tugas mengawal selia berdasarkan garis panduan yang ditetapkan di bawah Akta 446 di bawah Kementerian Sumber Manusia," kata Wee Ka Siong kepada pemberita RTM di ibu negara.Tambahnya, antara aspek yang akan diberi keutamaan dalam elemen mengawal selia adalah kesahihan sesebuah gudang bagi mengelakkan penyalahgunaan."Pertama, kita perlu tentukan kesahihan aktiviti pergudangan tersebut. Adakah ia satu syarikat yang benar-benar beroperasi? Berapakah keperluan pekerja asing yang diperlukan dan barulah kita dapat memantau dengan lebih rapi. Kita tidak mahu berlaku penyalahgunaan dan ini tertakluk di bawah subsektor gudang darat sahaja kerana ini sahaja liputan yang diamanahkan kepada MOT," tambah Wee Ka Siong selepas Majlis 'Welcoming Dinner 13th Cooperative Mechanism' yang berlangsung di Hotel Intercontinental.


Penyelewengan subsidi diesel, KPDNHEP Kedah berjaya bongkar kegiatan haram

KULIM, 19 Julai- Kementerian Perdagangan Dalam Negeri dan Hal Ehwal Pengguna (KPDNHEP) Kedah menerima serahan kes penyelewengan subsidi diesel sebanyak 8,839 liter yang dianggarkan bernilai RM19,000.Ia hasil serbuan yang dilakukan sepasukan Polis Gerakan Am (PGA) daripada Cawangan Risik, Batalion 2 PGA Kulim pada Ahad di Kampung Pondok Labu, Jalan Keladi, Kulim.  Pengarah KPDNHEP Kedah, Afendi Rajini Khath berkata dalam serbuan itu, pihaknya turut menerima serahan dua buah lori 5 tan yang memuatkan 8 tangki fiber berisi minyak diesel dengan nilai keseluruhan sitaan dianggarkan RM94,000. Serbuan dilakukan di sebuah kawasan lapang disyaki stor simpanan tanpa lesen dan hanya ditutupi pintu pagar zink. "Sebelum serbuan dijalankan pihak polis telah menahan sebuah lori yang mengisi minyak diesel ke dalam tangki tambahan daripada tangki standard, di sebuah stesen minyak di Taman Kobis, Lunas," kata Afendi kepada pemberita RTM selepas operasi dijalankan. Hasil soal siasat ke atas pekerja lelaki dikawasan itu telah membawa anggota serbuan ke lokasi kejadian dan mendapati seorang lagi pekerja sedang mengepam keluar minyak diesel dari sebuah lagi lori yang memiliki tangki tambahan ke dalam sebuah tangki skid. Hasil pemeriksaan lanjut mendapati kedua-dua pekerja gagal mengemukakan permit menyimpan atau surat kebenaran bertulis yang dikeluarkan oleh Pengawal Bekalan KPDNHEP. Kedua-dua mereka yang berusia dalam lingkungan 40 dan 50an ditahan. "Kita difahamkan minyak tersebut di simpan sementara di lokasi tersebut sebelum dibawa keluar dan diseludup masuk ke negara Thailand," tambah Afendi.Kes disiasat dibawah Akta Kawalan Bekalan 1961.

(Lokasi kegiatan haram penyelewengan subsidi diesel berjaya dihidu pihak berkuasa)


Johor komited tingkatkan sektor pelancongan negeri - EXCO

JOHOR BAHRU, 19 Julai- Kerajaan Johor komited merangka pakej pelancongan menarik serta menjadi tuan rumah kepada program berskala besar seterusnya muncul sebagai salah satu destinasi pelancongan utama negara.  Exco Pelancongan, Alam Sekitar, Warisan dan Budaya Negeri, K. Raven Kumar berkata langkah tersebut berpotensi membawa masuk lebih ramai pelancong domestik dan antarabangsa ke Johor.  Antara usaha yang telah dijalankan termasuk penganjuran acara berbasikal L'Etape Malaysia, oleh Tour De France, dan berjaya menarik lebih 5,000 pelancong.  Selain itu, Acara Triathlon terkemuka, Ironman Desaru yang bakal berlangsung hujung minggu ini dijangka menarik lebih 4,000 pelancong hadir ke negeri itu.  "Selain itu, kita juga akan menganjurkan program Majestic Johor yang akan berlangsung selama 10 hari sepanjang tempoh itu akan diadakan pelbagai program menarik yang mampu menarik kehadiran lebih ramai pelancong untuk bermalam di negeri ini," kata Raven Kumar selepas merasmikan Fasa 2 Johor Tourism Interchange (JTI) Market Place, di Iskandar Puteri.

(EXCO Johor, K. Raven Kumar ditemui pemberita RTM selepas merasmikan Fasa 2 Johor Tourism Interchange (JTI) Market Place, di Iskandar Puteri)

Program tersebut melibatkan penambahbaikan aplikasi JTI dengan menyediakan penyemakan imbas lebih mesra pengguna, serta baucar percuma yang boleh ditebus orang ramai.  Ciri-ciri aplikasi yang mudah, bermaklumat dan penuh ganjaran berpotensi menjadikan ia sebagai aplikasi utama kepada pelancong domestik dan antarabangsa yang ingin melawat ke Johor.


Pengawalan jumlah STRA, MOTAC bakal bincangkan bersama kementerian dan agensi berkaitan

KUALA LUMPUR, 19 Julai- Kementerian Pelancongan, Seni dan Budaya (MOTAC) akan berbincang dengan kementerian dan agensi berkaitan bagi mengawal jumlah Penginapan Kediaman Jangka Masa Pendek (STRA) atau menerusi platform Airbnb di negara ini.Menterinya, Datuk Seri Nancy Shukri berkata beliau prihatin dengan kebimbangan yang disuarakan pihak Persatuan Hotel Bajet dan Bisnes Malaysia (MyBHA) berhubung perkhidmatan tempat tinggal kepada pelancong tanpa sebarang kawalan."Untuk sekarang ini, MyBHa ada juga ada suarakan kebimbangan berhubung perkara ini, contohnya macam sekarang ini ada Airbnb dijadikan sebagai STRA. Tapi STRA ini belum lagi di bawah kementerian kita.

Setakat ini dari MOTAC bersama dengan kementerian berkaitan kita akan bincangkan dan kita akan lihat satu persatu," kata Nancy kepada pemberita RTM selepas Majlis Makan Malam Antara Malaysia dan Thai Travel Agents Association (TTAA) di ibu negara.

(Menteri Pelancongan, Seni dan Budaya (MOTAC), Datuk Seri Nancy Shukri berkata demikian kepada mediaselepas Majlis Makan Malam Antara Malaysia dan Thai Travel Agents Association (TTAA) di ibu negara)

Tambah beliau, perbincangan bersama semua pihak terlibat perlu dilakukan kerana terdapat STRA atau Airbnb yang beroperasi di kediaman sendiri tanpa berdaftar dengan kementerian mahupun tanpa pengetahuan dari pihak berkaitan.Dalam pada itu, beliau mahu pendaftaran perkhidmatan ini dapat dilaksanakan seperti rumah inap desa agar mereka memperoleh manfaat seperti yang pernah diberikan sebelum ini, sewaktu berdepan dengan pandemik COVID-19.Beliau mengulas kenyataan Presiden MyBHA, Dr Sri Ganesh Michiel berkenaan lambakan unit Penginapan Kediaman Jangka Masa Pendek (STRA) di negara ini yang dianggarkan lebih 70,000 unit tanpa sebarang kawalan.


JKDM patahkan penyeludupan haram gading gajah dan tanduk badak sumbu dari Afrika

PELABUHAN KLANG, 19 Julai- Sejumlah kira-kira RM80 juta nilai rampasan melibatkan penyeludupan gading gajah, badak sumbu, sisik tenggiling, taring harimau, tengkorak dan tulang haiwan berjaya ditumpaskan Jabatan Kastam Diraja Malaysia (JKDM), Selangor. Ini merupakan rampasan terbesar dilakukan oleh bahagian penguatkuasaan, JKDM Zon Tengah, Unit II, Selangor yang dijalankan pada 10 Julai 2022 lalu. Ketua Pengarah Kastam Malaysia, Datuk Haji Zazuli Johan berkata kejayaan ini hasil pemeriksaan fizikal kontena di atas sebuah kapal yang dipercayai berasal dari Afrika dan menemui bahagian haiwan tersebut yang disorok di belakang timbunan kayu bergergaji."Sehingga kini, Unit II (Selangor) telah berjaya menyelesaikan 106 kes dan memungut ketirisan hasil sebanyak RM928,729.08 melalui saringan mesin pengimbas yang baru. Dalam tahun 2022 sehingga Mei, ada 18 kes tidak termasuk kes ini masih dalam siasatan dimana nilai yang dianggarkan adalah RM3,107,000 dan jumlah duti/cukai yang terlibat adalah RM13,793,813," kata beliau kepada pemberita RTM.Zazuli juga berkata tiada tangkapan dilakukan setakat ini dan siasatan ke atas pengimport dan ejen perkapalan masih dijalankan. Kes disiasat di bawah Akta Kastam 1967 iaitu cubaan mengimport barang tak berkastam atau apa-apa barang larangan di bawah Seksyen 135(1)(a) Akta Kastam 1967. Jika disabitkan kesalahan, denda tidak kurang dari sepuluh (10) kali nilai barang atau RM100,000 yang mana lebih besar dan tidak lebih dari dua puluh (20) kali nilai barang atau RM500,000 yang mana lebih besar atau dipenjarakan tidak kurang dari enam (6) bulan dan tidak melebihi lima (5) tahun atau kedua-duanya sekali.Orang ramai digesa membantu pihak JKDM memerangi jenayah penyeludupan dan tidak melibatkan diri dengan aktiviti tersebut.

(Gading gajah dan tanduk badak sumbu yang dirampas pihak JKDM)


Gelombang haba: Amaran bahaya bagi sembilan bandar di Itali

ROME, 19 Julai- Kementerian Kesihatan Itali memaklumkan pada Isnin sembilan daripada 27 bandar Itali akan berada dalam keadaan berjaga-jaga menjelang Rabu berikutan gelombang haba yang terus melanda kebanyakan negara Eropah.Pada ketika ini lima bandar Itali - Bolzano, Brescia, Florence, Latina dan Perugia - berada dalam keadaan berjaga-jaga, bermaksud cuaca panas terik hingga mengancam penduduk umum, menurut Agensi Berita Itali (ANSA).Bologna, Genoa, Rieti dan Rom turut tersenarai.Suhu yang tinggi akibat cuaca kemarau di Itali telah memberi kesan buruk terhadap industri pertanian negara.Coldiretti, persatuan petani negara itu,  memaklumkan bahawa sektor pertaniannya mengalami kerugian melebihi tiga bilion euro akibat kemarau dan hasil tanaman telah berkurangan sehingga 70 peratus.Menurut para saintis perubahan iklim hingga menyebabkan kejadian gelombang haba lebih kerap dan cuaca lebih panas adalah disebabkan oleh aktiviti manusia.-BERNAMA

((Tumbuhan soya yang rosak terjejas akibat air laut masin yang mengalir ke Sungai Po yang dilanda kemarau di Porto Tolle, Itali/REUTERS)


Perkeso nafi pejabatnya di Putrajaya diserbu SPRM

PUTRAJAYA, 18 Julai- Pertubuhan Keselamatan Sosial (Perkeso) menafikan pejabatnya di sini diserbu Suruhanjaya Pencegahan Rasuah (SPRM) berhubung isu tuntutan palsu dan penyelewengan dana Program Insentif Pengambilan Pekerja (PenjanaKerjaya) melibatkan nilai keseluruhan kira-kira RM100 juta. Ketua Pegawai Komunikasi dan Hal Ehwal Korporat Perkeso Izad Raya dalam satu kenyataan memaklumkan laporan portal bertajuk ‘SPRM angkut 40 pekerja Kementerian Sumber Manusia, Perkeso – sumber’ yang disiarkan hari ini adalah tidak benar dan telah menjejaskan nama baik pertubuhan itu."Tiada serbuan dibuat di KSM mahupun di Perkeso," katanya sambil menambah Perkeso kecewa kerana tidak dihubungi terlebih dahulu untuk mengesahkan fakta sebelum berita itu disiarkan.Beliau berkata walaupun portal itu telah membetulkan fakta dalam berita kemudiannya namun laporan awal yang menyatakan pekerja Perkeso terlibat dalam penahanan oleh SPRM melalui Ops Hire berkaitan penyelewengan tuntutan PenjanaKerjaya sudah tular menerusi pelbagai platform media sosial termasuk  WhatsApp.Malah katanya berita itu turut menjadi sumber berita oleh beberapa media lain dan ini sudah tentu menjejaskan reputasi Perkeso yang sentiasa mendukung tinggi nilai-nilai integriti dalam melaksanakan amanah yang digalas untuk membantu golongan sasaran yang memerlukan.Izad berkata pihak Perkeso berharap portal itu dapat memperbetul situasi negatif yang telah mereka timbulkan hasil daripada penyebaran maklumat tidak benar.Sebuah portal berita dalam laporan pada sebelah pagi mendakwa terdapat serbuan baharu di pejabat KSM dan Perkeso berhubung Ops Hire namun mengeluarkan ralat pada kira-kira 1.50 tengah hari yang menyatakan belum jelas sama ada penahanan itu melibatkan kakitangan kedua-dua agensi.

Menteri Sumber Manusia Datuk Seri M.Saravanan dalam sidang media di Kuala Lumpur hari ini turut menafikan terdapat operasi sedemikian di kementeriannya.Setakat ini, SPRM menahan 42 individu menerusi Ops Hire bagi membantu siasatan berhubung isu tuntutan palsu dan penyelewengan dana PenjanaKerjaya.Jumaat lepas, Perkeso dilaporkan telah menggantung bayaran di bawah PenjanaKerjaya sebanyak RM423 juta susulan siasatan berhubung penyelewengan serta tuntutan palsu membabitkan pihak majikan dan penyedia latihan.Program PenjanaKerjaya merupakan inisiatif kerajaan bagi membantu majikan dan pekerja mendepani cabaran COVID-19 serta dilaksanakan oleh Perkeso bagi membantu majikan menggaji pekerja yang menganggur selain membantu pencari kerja mendapatkan pekerjaan.-BERNAMA


Isu kartel ayam: Laporan MyCC belum diterima

KUALA LUMPUR, 18 Julai- Suruhanjaya Persaingan Malaysia (MyCC) belum mengemukakan laporan terkini kepada Jawatankuasa Pasukan Jihad Tangani Inflasi berhubung hasil siasatan dakwaan wujud kartel dalam industri ayam di Malaysia.Pengerusi Jawatankuasa Pasukan Jihad Tangani Inflasi, Tan Sri Annuar Musa berkata, pihaknya belum mendapat keputusan terkini mengenai hasil siasatan tersebut.Katanya, pihaknya juga masih meneliti keperluan untuk memanggil suruhanjaya itu untuk memberikan kemas kini hasil siasatan yang dijalankan."Sekiranya perlu, kita akan memanggil pihak berwajib bagi memberikan perkembangan terkini mengenainya.“Kita cuma tahu secara umum berdasarkan kepada perbincangan-perbincangan dan kita tahu siapa pemain utama industri (ayam) dan sebagainya.“Sama ada ia terwujud sebagai kartel dalam bentuk negatif, maksudnya kartel ada juga yang sihat. Kalau berpakat hendak turunkan harga, berpakat hendak memudahkan pengguna kartel itu adalah baik.“Tapi yang kita maksudkan ini kartel (negatif ini adalah) bertindak semata-mata hendak memaksimumkan keuntungan dengan membiarkan pengguna menanggung akibat kerana mereka menguasai segala-galanya,” katanya dalam sidang akhbar di Pusat Media Parlimen di sini.Suruhanjaya Persaingan Malaysia (MyCC) menerusi pasukan khasnya sedang menilai laporan penyiasatan mengenai dakwaan kartel dalam industri ayam.Memetik laporan Bernama, pada 28 jun lalu MyCC dalam satu kenyataan memaklumkan suruhanjaya itu yang diketuai oleh Pengerusinya Datuk Seri Mohd Hishamudin Md Yunus dan lapan anggota MyCC bersidang semalam untuk pembentangan laporan penyiasatan oleh pasukan khas berkenaan.

(Pengerusi Pasukan Khas Jihad Tangani Inflasi, Tan Sri Annuar Musa (kiri) dalam sidang mediabersama Menteri KPDNHEP Datuk Seri Alexander Nanta Linggi (kanan)

Menurut suruhanjaya itu, sekiranya terdapat bukti kartel, keputusan cadangan di bawah Seksyen 36 Akta Persaingan 2010 akan dikeluarkan terhadap pihak berkenaan, namun jika tiada bukti yang menunjukkan unsur-unsur pelanggaran, MyCC akan menutup penyiasatan selaras dengan Seksyen 16 akta sama.MyCC menubuhkan pasukan khas tersebut susulan arahan daripada Majlis Tindakan Sara Hidup Negara (NACCOL) awal tahun ini bagi menyiasat dakwaan kartel dalam industri ayam.


Program Jualan Keluarga Malaysia diperluas, diadakan setiap minggu

(Melalui Program Jualan Keluarga Malaysia (PJKM), rakyat berpeluang membeli barangan dengan lebih murah sehingga 20% daripada harga pasaran/FOTO FAIL)

KUALA LUMPUR, 18 Julai- Kerajaan memperluas Program Jualan Keluarga Malaysia (PJKM) dengan jangkaan peruntukan kira-kira RM80 juta bagi membantu rakyat mendapatkan bekalan keperluan harian pada harga lebih murah daripada pasaran.Menurut Pengerusi Pasukan Khas Jihad Tangani Inflasi, Tan Sri Annuar Musa, mulai bulan depan, pihaknya menyasarkan 613 lokasi berbanding 222 sebelum ini dengan memfokuskan barang-barang utama keperluan harian seperti ayam, telur, minyak masak, beras dan lain-lain.Beliau berkata, kementerian yang terlibat ialah Kementerian Pertanian dan Industri Makanan, Kementerian Pembangunan Luar Bandar, Kementerian Pembangunan Usahawan dan Koperasi serta Kementerian Wilayah Persekutuan.“PJKM ini akan diadakan setiap minggu bermula bulan ini berbanding dua kali seminggu sebelum ini bagi memastikan rakyat mampu membeli barangan keperluan dengan harga berpatutan.

(Kerajaan memperluas Program Jualan Keluarga Malaysia (PJKM) dengan jangkaan peruntukan kira-kira RM80 juta bagi membantu rakyat mendapatkan bekalan keperluan harian pada harga lebih murah daripada pasaran)

“Melalui program ini juga, rakyat berpeluang membeli barangan dengan lebih murah sehingga 20 peratus daripada harga pasaran.“Ini dapat meringankan beban kos sara hidup bulanan, lebih-lebih lagi dari segi barangan dapur dan keperluan,” katanya ketika sidang akhbar di Pusat Media Parlimen di sini.Turut hadir, Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.Tambah Tan Sri Annuar Musa, pendekatan kali ini juga akan melibatkan kerjasama kedai-kedai tertentu tidak kira kecil atau besar termasuk kedai-kedai koperasi."Ia juga akan melibatkan penyertaan dan kerjasama wakil-wakil rakyat bagi membolehkan mereka membantu memilih lokasi, membuat publisiti dan sama-sama menganjurkan program ini secara besar-besaran," katanya.


Minyak masak botol: Pengilang disaran turunkan 10 peratus harga

(Tan Sri Annuar Musa (kiri) pada sidang media khas di Parlimen)

KUALA LUMPUR, 18 Julai-Ketidakseragaman harga minyak masak antara kawasan luar bandar dan bandar disebabkan stok tersedia dengan harga lama di sesuatu kawasan.

Pengerusi Pasukan Khas Jihad Tangani Inflasi,Tan Sri Annuar Musa berkata, namun begitu terdapat juga pengedar atau pengilang yang bersedia menjual dengan harga murah meskipun berlaku kenaikan harga.Annuar berkata, isu tersebut telah pun dibincangkan di peringkat Pasukan Khas Jihad Tangani Inflasi pada petang Isnin.Katanya lagi, minyak masak berbotol ini tidak termasuk dalam minyak bersubsidi sekali gus menyukarkan kawalan harga yang boleh dikuatkuasakan"Kita perlu bekerjasama dan berlaku adil, sewaktu minyak naik kita cepat sekali naikkan harga dengan memberikan alasan harga minyak naik, jadi sekarang bila harga minyak turun kita tidak mahu tengok indusrti memberi isyarat salah kepada rakyat," katanya dalam sidang media khas di Parlimen, di sini.Tambahnya, kerajaan sentiasa mencari kaedah terbaik agar impak kenaikan harga minyak dapat dikurangkan termasuklah mengadakan perbincangan dengan pengilang-pengilang minyak masak.Dalam pada itu, Annuar berkata, pengilang diminta menurunkan harga minyak tidak disubsidi sekurang-kurangnya 10 peratus lebih rendah berbanding harga jualan ketika ini.Kerjasama itu dituntut susulan penurunan harga sawit di pasaran kini.Katanya, penurunan tersebut diharap dapat dilaksanakan dalam masa terdekat oleh pihak pengilang.

(Kerajaan sentiasa mencari kaedah terbaik agar impak kenaikan harga minyak dapat dikurangkan termasuklah mengadakan perbincangan dengan pengilang-pengilang minyak masak)

"Saya mohon kerjasama semua pengilang dan dalam masa seminggu dua kita ingin melihat harga mnyak masak diturunkan daripada harga ianya dijual sekarang iaitu lebih kurang RM42 bagi botol 5 kilogram (kg)," katanya.Beliau berkata demikian pada sidang media Pasukan Khas Jihad Menangani Inflasi di Parlimen. Tambahnya, kerjasama antara Kementerian Perdagangan Dalam Negeri dan Hal Ehwal Pengguna bersama pengilang akan terus dipergiat bagi memastikan kepatuhan semua pihak.


Mahkamah Tinggi tolak permohonan Syed Saddiq cabar kredibiliti saksi utama

(Syed Saddiq di perkarangan Kompleks Mahkamah Kuala Lumpur)

KUALA LUMPUR, 18 Julai- Mahkamah Tinggi di sini menolak permohonan Syed Saddiq Syed Abdul Rahman untuk mencabar kredibiliti saksi utama dalam perbicaraan kes pecah amanah jenayah (CBT) dan pengubahan wang haram yang dihadapinya.Ahli Parlimen Muar itu memfailkan permohonan untuk mencabar keterangan Rafiq Hakim Razali, yang merupakan bekas Penolong Bendahari Armada, susulan percanggahan dalam pernyataan saksi dan keterangan lisan beliau di mahkamah berhubung prosedur pengeluaran wang RM1 juta daripada akaun bank Angkatan Bersatu Anak Muda (Armada).Pesuruhjaya Kehakiman Datuk Azhar Abdul Hamid berkata pernyataan saksi Rafiq Hakim, yang tidak dikemukakan kepada mahkamah, tidak boleh digunakan untuk mencabar kredibiliti beliau."Saya setuju dengan hujah pendakwaan bahawa pernyataan itu bukanlah pernyataan saksi seperti yang didefinisikan mengikut Seksyen 402(B) Kanun Tatacara Jenayah. "Justeru, pernyataan itu tidak boleh digunakan sebagai asas untuk mencabar kredibiliti saksi," katanya.Seksyen 402(B) kanun itu menyatakan bahawa dalam mana-mana prosiding jenayah, satu pernyataan bertulis oleh mana-mana orang hendaklah, dengan izin pihak-pihak yang terlibat dalam prosiding itu diterima sebagai bukti sepertimana keterangan lisan oleh individu tersebut.Pada 7 Julai lepas, peguam Gobind Singh Deo yang mewakili Syed Saddiq, berkata mahkamah boleh menggunakan budi bicara untuk membenarkan pembelaan memulakan prosiding bagi mencabar kredibiliti Rafiq Hakim meskipun dokumen yang dirujuk iaitu pernyataan saksi, tidak dikemukakan kepada mahkamah oleh pendakwaan.Bagaimanapun, Timbalan Pendakwa Raya Datuk Wan Shaharuddin Wan Ladin berkata jika pembelaan ingin mencabar kredibiliti Rafiq Hakim, pernyataan saksi beliau selepas itu akan dikemukakan kepada mahkamah dan digunakan sebagai eksibit.Selepas mahkamah mengumumkan keputusan itu, Gobind berkata pembelaan akan memfailkan permohonan baharu bagi mendapatkan pernyataan saksi Rafiq Hakim yang dirakam oleh Suruhanjaya Pencegahan Rasuah Malaysia (SPRM) pada 2020 semasa siasatan kes tersebut dilakukan.Wan Shaharuddin bagaimanapun membantah kerana tiada lagi keperluan untuk mencabar kredibiliti saksi pendakwaan ke-13 itu memandangkan beliau telah mengaku di mahkamah terdapat sedikit percanggahan keterangannya di mahkamah dengan pernyataan saksinya.

"Oleh itu, tiada keperluan untuk menggunakan pernyataan yang direkodkan oleh SPRM untuk mencabar kredibiliti saksi. Permohonan pihak pembelaan seolah-olah 'fishing expedition.' Tambahan pula, pernyataan yang direkodkan oleh SPRM adalah suatu dokumen yang terlindung," katanya.Azhar kemudian menetapkan Jumaat ini untuk pendakwaan dan pembelaan berhujah lanjut mengenai perkara itu sebelum membuat keputusan.Syed Saddiq, 29, berdepan dakwaan bersubahat dengan Rafiq Hakim melakukan CBT terhadap RM1 juta dana milik sayap parti itu.Beliau didakwa menyalahgunakan RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan dana itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 8 2018.Syed Saddiq turut berdepan dua pertuduhan melibatkan diri dengan aktiviti pengubahan wang haram iaitu dua transaksi RM50,000 yang dipercayai adalah hasil aktiviti haram daripada akaun Maybank Islamic Berhad kepada akaun Amanah Saham Bumiputera miliknya.Beliau didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. -BERNAMA


FMM sokong tangguh pelaksanaan nisbah 80:20 kuota pekerja tempatan dan asing

KUALA LUMPUR, 18 Julai- Komuniti perniagaan tempatan menyokong keputusan kerajaan menangguhkan pelaksanaan nisbah 80:20 bagi kuota pekerja tempatan kepada pekerja asing dalam sektor pembuatan.Langkah itu memberi kelegaan kepada pemain industri yang ketika ini berdepan beberapa cabaran utama termasuk kekurangan tenaga kerja dan peningkatan kos operasi.Presiden Persekutuan Pengilang Malaysia (FMM), Tan Sri Soh Thian Lai berkata kekurangan tenaga kerja menyebabkan syarikat mengalami kelewatan dalam memenuhi penghantaran barangan, kehilangan pelanggan sedia ada dan kehilangan perniagaan berpotensi.

Beliau yang mewakili 51 organisasi, persatuan perdagangan dan dewan perniagaan menjelaskan, proses mengurangkan kebergantungan kepada pekerja asing menerusi automasi sudah berlaku, namun secara berperingkat."Tidak semua tenaga kerja boleh digantikan dengan automasi, justeru permintaan bagi memenuhi keperluan tenaga buruh akan tetap berterusan," katanyaKementerian Perdagangan Antarabangsa dan Industri sebelum ini, mengumumkan penangguhan pelaksanaan syarat tersebut bagi tempoh dua tahun.


Malaysia dan Indonesia mulakan perbincangan mengenai pembekuan penghantaran tenaga kerja

KUALA LUMPUR, 18 Julai - Kerajaan melalui Kementerian Sumber Manusia dan Jabatan Imigresen Malaysia (Imigresen) sudah mengadakan perbincangan dengan pihak Indonesia berkenaan masalah pengambilan pekerja asing dari negara republik itu.Menteri Dalam Negeri, Datuk Seri Hamzah Zainudin berkata ini bagi memastikan segala salah faham yang ada dapat diselesaikan secepat mungkin."Suka untuk saya ingatkan bahawa kita mewakili kerajaan akan sentiasa memastikan pengurusan pekerja asing di Malaysia sentiasa berlandaskan kepada kedaulatan undang-undang negara."Pada masa yang sama menjamin bahawa semua pekerja asing yang berada di Malaysia dilindungi secara saksama mengikuti undang-undang yang ada dalam negara kita," katanya dalam sidang media selepas Mesyuarat Jawatan Kuasa Bersama Antara Menteri Dalam Negeri dan Menteri Sumber Manusia Mengenai Pengurusan Pekerja Asing Kali Ketujuh Bilangan 1 Tahun 2022 di Bukit Aman, di sini.

Berkuatkuasa 13 Julai lalu, Indonesia membekukan sementara penghantaran tenaga kerjanya ke Malaysia dengan mendakwa Jabatan Imigresen Malaysia masih menggunakan Sistem Maid Online.Tindakan itu didakwa melanggar syarat-syarat dalam MOU pengambilan dan perlindungan pekhidmatan domestik Indonesia di Malaysia.Dalam pada itu, Hamzah berkata Mesyuarat Jawatankuasa bersama antara Menteri Dalam Negeri dan Menteri Sumber Manusia Mengenai Pengurusan Pekerja Asing turut memberi kelulusan pengambilan pekerja asing dari 15 negara melibatkan pelbagai sektor ekonomi.Katanya, mesyuarat juga bersetuju meneliti kesesuaian semua sektor pekerja asing termasuk subsektor yang telah dibekukan."Bagi memenuhi keperluan industri, mesyuarat juga bersetuju untuk membenarkan pekerja asing digajikan dalam subsektor yang dahulu kita bekukan, iaitu barang lusuh dan subsektor dobi. "Antara lain, kita juga bersetuju untuk membenarkan pekerja asing dari semua 15 negara sumber untuk bekerja dalam sektor perkilangan, pembinaan dan perkhidmatan. Ini perkara baru yang kita teliti dan bersetuju dalam mesyuarat tersebut," katanya.


Usul Sulu ditolak, Dewan Rakyat kecoh

KUALA LUMPUR, 18 Julai-Yang Dipertua Dewan Rakyat, Tan Sri Azhar Azizan Harun mengesahkan terdapat unsur subjudis sehingga usul berhubung tuntutan waris Sultan Sulu ke atas Sabah ditolak untuk dibahaskan.Menurutnya, usul tergempar mengenai pelupusan aset Petronas yang dirampas Sulu di Azerbaijan juga pernah dibincangkan pada sesi sebelum ini.Ia mendapat penerangan panjang lebar daripada menteri yang bertanggungjawab iaitu Menteri di Jabatan Perdana Menteri, Datuk Seri Mustapa Mohamed."Tentang subjudis, saya menerima pandangan undang-undang yang ia sememangnya subjudis kerana terdapat satu atau dua prosiding yang masih lagi berjalan."Peraturan mesyuarat amat terang dalam perkara ini dan saya mesti memakainya," katanya.Penolakan usul itu mencetuskan kekecohan di Dewan Rakyat sehingga menyebabkan bacaan kedua Rang Undang-Undang (RUU) Perhutanan Negara (Pindaan) 2022 oleh Menteri Tenaga dan Sumber Asli, Datuk Seri Takiyuddin Hassan terganggu.Dewan Rakyat kecoh selama lebih setengah jam selepas Ahli Parlimen pembangkang tidak berpuas hati mengenai usul berhubung tuntutan waris Sultan Sulu ke atas Sabah ditolak sebanyak tiga kali oleh Yang Dipertua, Tan Sri Azhar Azizan Harun.Kekecohan bermula apabila Isnaraissah Munirah Majilis@Fakharudy (WARISAN-Kota Belud) membangkitkan Peraturan Mesyuarat 18(1) selepas sesi Pertanyaan Jawab Lisan tamat dan menyatakan kecewa mengenai penolakan usul berkenaan buat kali ketiga.Kekecohan terus berlaku sehingga Timbalan Yang Dipertua, Datuk Mohd Rashid Hasnon mengambil alih tugas mempengerusikan mesyuarat.Mohd Rashid mengarahkan Isnaraissah untuk duduk, namun Ahli Parlimen itu enggan dan terus mendesak supaya usul mengenai tuntutan waris Sultan Sulu diterima.Mohd Rashid mengarahkan beliau keluar Dewan dan digantung daripada menghadiri mesyuarat selama dua hari.

(Penolakan usul itu mencetuskan kekecohan di Dewan Rakyat sehingga menyebabkan bacaan kedua Rang Undang-Undang (RUU) Perhutanan Negara (Pindaan) 2022 oleh Menteri Tenaga dan Sumber Asli, Datuk Seri Takiyuddin Hassan terganggu)

Tindakan itu membawa lebih kekecohan apabila Ahli Parlimen pembangkang terus mengkritik keputusan itu.Mereka menggesa supaya usul itu dibahaskan dengan mendesak Mohd Rashid menarik semula keputusan menggantung Ahli Parlimen Kota Belud itu.Mohd Rashid kemudian menarik balik keputusan menggantung Isnaraissah dengan syarat beliau mengikut peraturan yang ditetapkan.


Tindakan tegas akan diambil kepada individu hina agama Islam

KUALA LUMPUR, 18 Julai- Perbuatan menghina agama boleh menggugat keharmonian negara. Menteri di Jabatan Perdana Menteri (Hal Ehwal Agama), Datuk Idris Ahmad berkata, tindakan tegas akan diambil kepada mana-mana individu yang menghina kesucian Islam, berlandaskan undang-undang syariah. Jelasnya, Jabatan Agama Islam Negeri diminta untuk membuka kertas siasatan segera jika terdapat aduan berkenaan penghinaan agama yang mampu memesongkan akidah ummah.

(Menteri Di Jabatan Perdana Menteri (Hal Ehwal Agama), Datuk Idris Ahmad)

"Kita perlu menyedarkan, mungkin mereka bercakap itu kadang-kadang mereka anggap tiada apa-apa. Jadi sebab itu kita kena maklumkan perkara dikatakan ini perkara yang bahaya.“Orang Melayu kita sangat sensitif dalam bab agama, jadi jika mahu buat lawak atau jenaka di Facebook dan Youtube jangan menyentuh hal-hal berkaitan Islam", katanya selepas merasmikan Seminar Pencegahan Jenayah Syariah Peringkat Kebangsaan 2022 di Masjid Wilayah.  Mengulas mengenai keruntuhan institusi keluarga akibat arak dan judi sehingga menyumbang kepada peningkatan jenayah dera, zina, rogol dan langgar lari, beliau berkata, pihaknya telah mengambil tindakan secara advokasi dan nasihat bagi mengekang perkara tersebut daripada menjadi barah.  "Salah satu tindakan daripada pihak Jabatan Agama Islam Wilayah Persekutuan (JAWI) adalah meletakkan van penguatkuasaan di kawasan panas tempat perjudian dan pelacuran", katanya.Selain itu, Jawatankuasa Pemandu Menangani Ajaran Sesat Peringkat Kebangsaan (JAPAS) di bawah Jabatan Kemajuan Islam Malaysia (JAKIM) juga sentiasa memantau sebarang aktiviti terpesong yang mampu menjejaskan keharmonian negara.


Impak konflik Rusia, Ukraine  langkah proaktif dilaksana kurangkan kesan sporadik

(Ukarine merupakan pengeksport keempat terbesar gandum di dunia/AFP)

KUALA LUMPUR, 18 Julai- Impak Konflik Rusia dan Ukraine mendorong jumlah eksport antara Malaysia dengan kedua-dua negara berkenaan mencatat penurunan.Bagaimanapun Menteri Luar Negeri Datuk Seri Saifuddin Abdullah berkata, penurunan eksport itu hanya memberikan kesan minimal kepada prestasi keseluruhan sektor eksport Malaysia.Ahli Parlimen Indera Mahkota itu berkata, sumber import terbesar Malaysia dari Rusia ialah petroleum dan arang batu, manakala Malaysia mengimport gandum dan bijirin serta minyak bunga matahari daripada Ukraine.Justeru katanya, langkah proaktif secara berterusan dilaksana bagi mengurangkan kesan sporadik konflik kedua-dua negara berkenaan ke atas ekonomi negara menerusi Kementerian Perdagangan Antarabangsa dan Industri, MITI"Kerajaan komited untuk melonjakkan prestasi perdagangan antarabangsa dan pelaburan negara dengan menggalakkan penerokaan pasaran baharu bersama negara-negara dagang yang tidak terlibat dalam konflik tersebut. "Ini dilaksanakan melalui komitmen konsesi-konsesi tarif di bawah 16 perjanjian-perjanjian perdagangan bebas yang berkuatkuasa dan telah diratifikasi oleh Malaysia, khususnya dengan negara sumber bagi bahan mentah/separa-mentah/telah diproses industri pembuatan produk eksport Malaysia," katanya.

(Ahli Parlimen Indera Mahkota, Datuk Seri Saifuddin Abdullah)

Saifuddin berkata demikian ketika menjawab soalan Ahli Parlimen Kota Raja, Mohamad Sabu yang ingin mengetahui langkah kerajaan untuk membendung kesan secara tidak langsung, khususnya kepada ekonomi, akibat daripada perang tersebut.

Selain itu, Mohamad juga ingin mengetahui usaha kerajaan untuk memastikan rantau ini tidakakan terlibat secara langsung dalam mana-mana proksi, yang akan memberi kesan buruk kepada negara.Saifuddin berkata, kerajaan turut menggalakkan industri tempatan mempelbagaikan produk pengganti eksport bagi merebut peluang permintaan pasaran baharu yang wujud akibat konflik tersebut.


Proses dan jual air ketum, dua warga tempatan ditahan

PETALING JAYA, 18 Julai – Perbuatan dua lelaki tempatan memproses dan menjual air ketum terbongkar selepas mereka ditahan dalam tiga serbuan berasingan di sebuah flat di Kelana Jaya pada Jumaat lalu.Dua lelaki berusia 51 dan 47 tahun itu ditahan bersama air dan daun ketum yang dianggarkan bernilai RM10,140.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata pihaknya membuat serbuan pertama di flat berkenaan pada pukul 4.45 pagi dan berjaya menahan seorang lelaki berusia 51 tahun.

“Melalui penahanan suspek, polis berjaya menemui satu bekas plastik mengandungi cecair disyaki air ketum dianggarkan seberat 1,500 miligram dianggarkan bernilai RM20.“Hasil analisa rampasan daun dan air ketum ini boleh dibekalkan kepada lebih kurang 2000 orang," katanya dalam sidang media di Ibu Pejabat Polis Daerah (IPD) Petaling Jaya, di sini.Tambah Fakhrudin, siasatan mendapati kegiatan pemprosesan dan penjualan air ketum itu dijalankan sejak empat bulan lalu di sekitar Lembah Subang.


Kluang Rail Coffee, kopitiam tertua di stesen keretapi di Malaysia berupaya jadi premis bersejarah

(ADUN Mahkota, Datuk Sharifah Azizah Syed Zain (tengah) menunjukkan sijil pengiktirafan kepada Kluang Rail Coffee yang disampaikan Pegawai Pemasaran MBOR, Jwan Heah)

KLUANG, 18 Julai - Bangunan milik Perbadanan Aset Keretapi (RAC) yang menempatkan kopitiam tertua di stesen keretapi di negara ini dicadang dikekalkan sekali gus menjadi salah satu premis bersejarah di negara ini. Ahli Dewan Undangan Negeri (ADUN) Mahkota, Datuk Sharifah Azizah Syed Zain berkata kopitiam yang telah wujud sejak 84 tahun lalu itu boleh menjadi produk pelancongan negeri malah menjadi sumber ekonomi masyarakat setempat. "Kita takkan lari daripada asal 84 tahun yang dulu dia buka, seboleh-bolehnya, cuma kita nak tengok kalau benda itu dah reput sebagainya, itu sahaja dan kita harap kerajaan negeri akan bersetuju untuk menjadikan ini salah satu kawasan pelancongan daripada kawasan pelancongan terbaik di daerah Kluang," kata beliau selepas Majlis Pengiktirafan The Malaysia Book of Records (MBOR) kepada Kluang Rail Coffee dengan kategori kopitiam tertua di stesen keretapi di Stesen Keretapi Kluang, di sini.

(Kluang Rail Coffee diiktiraf MBOR sebagai kopitiam tertua di stesen keretapi di negara ini)

Sijil pengiktirafan kepada Kluang Rail Coffee disampaikan oleh Pegawai Pemasaran MBOR, Jwan Heah berdasarkan data dan bantuan oleh Keretapi Tanah Melayu (KTM) yang mengesahkan kopitiam berkenaan adalah yang tertua di Malaysia. "Untuk MBOR, (ia) berdasarkan (masa) 27 tahun kita punya 'database' (pangkalan data) dan juga dah buat 'research' (penyelidikan) sendiri bersama pertolongan daripada KTM yang mengesahkan bahawa Kluang Railway inilah kopitiam tertua di Malaysia," menurut Jwan.